Tarikh PRN 6 Negeri: Mesyuarat Khas SPR Rabu Ini

PUTRAJAYA – Mesyuarat Khas Suruhanjaya Pilihan Raya (SPR) berhubung pilihan raya negeri (PRN) akan diadakan pada Rabu ini.

“Mesyuarat yang akan dipengerusikan oleh Tan Sri Abdul Ghani Salleh itu bakal menetapkan tarikh penting seperti writ pilihan raya, hari penamaan calon, pengundian, daftar pemilih dan lain-lain persiapan bagi pelaksanaan pilihan raya,” kata Setiausaha SPR, Datuk Ikmalrudin Ishak.

Beliau berkata, turut akan diadakan ialah satu sidang media sejurus selepas mesyuarat.

Dalam pada itu, Ikmalrudin turut memaklumkan SPR telah menerima notis pembubaran rasmi Dewan Undangan Negeri (DUN) yang ke-14 bagi Kedah, Kelantan, Terengganu, Pulau Pinang, Selangor dan Negeri Sembilan daripada speaker masing-masing.

Terdahulu, Kelantan membubarkan DUN pada 22 Jun lalu diikuti Selangor 23 Jun, manakala Pulau Pinang, Kedah dan Terengganu masing-masing 28 Jun.

Seterusnya, Negeri Sembilan pula menjadi negeri terakhir membubarkan DUN iaitu pada 1 Julai lalu.

Kesepakatan itu dicapai menerusi pertemuan antara Menteri Besar Selangor, Datuk Seri Amirudin Shari, Datuk Seri Aminuddin Harun (Negeri Sembilan), Datuk Seri Muhammad Sanusi Md. Nor (Kedah), Datuk Ahmad Yakob (Kelantan), Datuk Seri Dr. Ahmad Samsuri Mokhtar (Terengganu) dan Ketua Menteri Pulau Pinang, Chow Kon Yeow pada Februari lalu.

Pertemuan itu diadakan ketika sesi minum petang mereka di Kuala Lumpur sempena Mesyuarat Majlis Raja-Raja ke-261 yang bersidang selama dua hari.

Keenam-enam negeri itu tidak mengadakan PRU DUN serentak dengan Pilihan Raya Umum Ke-15 (PRU15) pada November tahun lalu sebagai persediaan menghadapi musim tengkujuh.


Hari Raya Aidiladha Pada 29 Jun Ini

SERI KEMBANGAN – Penolong Setiausaha Majlis Raja-Raja, Datuk Mohd Aseral, memaklumkan bahawa umat Islam di Malaysia akan menyambut Hari Raya Aidiladha pada 29 Jun ini iaitu bersamaan dengan 10 Zulhijah 1444 Hijrah.

“Bagi menyempurnakan titah perintah Seri Paduka Baginda Yang di-Pertuan Agong, setelah diperkenankan oleh Duli-Duli Yang Maha Mulia Raja-Raja, maka saya bagi pihak Penyimpan Mohor Besar Raja-Raja Malaysia dengan ini mengisytiharkan bahawa 1 Zulhijah 1444 Hijrah ialah pada hari Selasa 20 Jun 2023 Masihi.”

Menerusi pengumuman rasmi yang disiarkan di saluran televisyen tempatan, beliau berkata, Hari Raya Korban 10 Zulhijah bagi negeri-negeri seluruh Malaysia ialah pada hari Khamis, 29 Jun 2023 Masihi.

Ini berikutan selepas sesi pencerapan dijalankan di 29 lokasi di seluruh negara pada petang Ahad.

Lokasi tersebut ialah di Pontian Kecil, Johor; Kompleks Falak Al-Khawarizmi Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson, Negeri Sembilan; Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Antara lokasi lain adalah Pantai Pasir Panjang, Mukim Pengkalan Baru, daerah Manjong, Perak; Pusat Falak Sheikh Tahir, Pantai Aceh, Pulau Pinang; Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Pusat Falak, Miri dan Teluk Bandung, Kuching; Tanjung Batu, Bintulu di Sarawak; Balai Cerap Al-Biruni, Tanjung Dumpil, Putatan di Sabah serta Bukit Tanjong Batu, Nenasi; Gunung Brinchang, Cameron Highlands dan Bukit Pelindong, Kuantan di Pahang.

Selain itu, turut menjadi lokasi melihat anak bulan itu ialah Tingkat 13, Menara Universiti Malaysia Sabah, Kampus Antarabangsa Labuan; Menara Kuala Lumpur; Pusat Konvensyen Antarabangsa Putrajaya dan Menara Pandang, Masjid Al-Hussain Kuala Perlis, Perlis.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Bijaklah Mengundi, Penentu Masa Depan Negara

Pengundian awal telah dijalankan pada hari Selasa melibatkan anggota tentera, polis serta pasangan mereka dengan tidak kurang daripada 78 peratus yang telah keluar di 50 pusat mengundi. Kini tinggal beberapa hari sahaja lagi sebelum giliran rakyat awam pula turun melunaskan tanggungjawab mengundi pada hari Sabtu ini.

Kemuncaknya adalah pada keesokannya, Ahad yang akan menentukan kerajaan baharu dan Perdana Menteri Malaysia ke-10.

Rakyat boleh mula menilai tindakan manifesto yang dilaung-laungkan sebelum ini bagi memenangi hati rakyat. Adakah ia retorik semata-mata atau hasrat telus ahli politik yang sama-sama ingin melihat Malaysia yang lebih baik untuk rakyat dan negara?

Dalam pada itu, para pelabur turut sama juga menunggu  sama ada kerajaan yang baharu dilantik ini akan meneruskan dasar dan polisi sebelum ini ataupun tidak.

Telah dicatatkan sejumlah penarikan modal yang signifikan daripada pelabur luar akibat ketidakstabilan politik dan rasuah di negara ini.

Sejajar dengan kesuntukan masa yang ada, bendera, poster dan panji parti politik semakin hari semakin banyak dipacakkan memperlihatkan pertarungan sengit. Rakyat sudah mula merasakan debaran.

Sebilangan pengundi yang mengundi melalui pos berasa gelisah kerana kertas undi masih belum sampai ke tangan mereka. Kerisauan timbul kerana khuatir undian mereka tidak sempat sampai sebelum tarikh akhir.

Media melaporkan melalui tinjauan Jom Undi PRU15, sebanyak 96.7 peratus daripada 339 pengundi pos masih belum menerima undi pos mereka pada tarikh 12 November 2022.

Suruhanjaya Pilihan Raya Malaysia (SPR) masih berdiam diri tanpa memberi penjelasan berkenaan dakwaan kelewatan undi pos dan kebocoran data MySPR.

Cuaca musim tengkujuh yang menyaksikan kejadian banjir di beberapa tempat di seluruh negara turut menimbulkan kecemasan dan dilema kepada para pengundi.

Media melaporkan bahawa mangsa banjir semakin meningkat dengan 2,984 orang berlindung di 28 pusat pemindahan sementara yang melibatkan enam negeri.

Rakyat berada dalam keadaan terpaksa memilih untuk utamakan keselamatan diri serta keluarga atau tanggungjawab terhadap negara.

Walaupun tempoh waktu mengundi telah dilanjutkan, para pengundi dinasihatkan melakukan persiapan teliti, merancang perjalanan dan waktu mengundi dengan baik ekoran cuaca tidak menentu akhir-akhir ini.

Gunakan kuasa lima tahun sekali dengan bijaksana sebagai rakyat yang akan memilih wakil-wakil rakyat yang benar-benar mahu bekerja untuk rakyat dan masa depan negara. Gugurkanlah mereka yang tidak berprestasi dengan baik pada pemerintahan sebelum ini.

Mereka yang terpilih kelak akan masuk dalam saf barisan kepimpinan sebagai penggubal undang-undang, memeriksa dasar-dasar kerajaan, meluluskan bajet dan cukai-cukai baru serta membawa suara rakyat dalam persidangan parlimen.

Seperti yang disarankan oleh ramai bijak pandai, lakukan pemilihan  dengan jiwa besar sebagai ‘tuan’ yang mencari orang-orang selayaknya dalam posisi terpenting negara.

Jangan memilih dengan jiwa ‘hamba’, sekadar mengharapkan pemberian dan manfaat jangka pendek. Jangan juga termasuk dalam pihak yang merajuk kerana muak dengan kerenah ahli politik.

Tidak mengundi memberikan peluang kepada orang lain mengundi untuk masa depan hidup anda dan generasi mendatang.

Perjuangan memerlukan masa dan sekecil-kecil usaha adalah penting, lebih-lebih lagi apabila digabung bersama usaha orang-orang lain yang mampu memberi impak yang besar.

Pilihan raya merupakan lambang demokrasi negara bagi rakyat memilih calon-calon perwakilan melalui pembuangan undi. Malaysia menggunakan sistem pilihan raya First-Past-The-Post (FPTP) yang memberikan kemenangan pada parti yang mendapat undi majoriti.

Susulan pindaan Perlembagaan Persekutuan yang telah berkuat kuasa pada Disember 2021 berkaitan Undi18, PRU15 akan datang bakal menyaksikan pertambahan signifikan pengundi baharu lebih 50 peratus melalui pendaftaran automatik kepada pengundi berumur 18 tahun dan ke atas.

Ini menjadikan pemilih berdaftar dalam rekod SPR terkini adalah seramai 21.2 juta orang.

Anda selaku pengundi yang layak sudah pasti menjadi rebutan parti-parti politik untuk dipengaruhi agar menyokong atau mendukung aspirasi mereka.

Perlengkapkan diri dengan fakta dan data yang betul daripada sumber yang dipercayai agar tidak mudah diracuni atau digula-gulakan. Semak berita yang diperoleh daripada pelbagai sumber sebagai perbandingan.

Para penganalisis politik, penyelidik dan jentera-jentera politik dari masa ke masa mengumpul data bagi menganalisis kecenderungan undian rakyat dan membuat jangkaan senario politik yang bakal berlaku.

PRU15 memperlihatkan pertarungan 945 calon yang akan bertanding untuk 222 kerusi parlimen. Kehadiran empat gabungan politik besar pada kali ini memperlihatkan saingan sengit sehingga ada kawasan yang mempertaruhkan sehingga 10 orang calon yang bertanding.

Pilihan raya ini turut menyaksikan kehadiran calon berprofil tinggi yang mempertaruhkan karier politiknya di kubu kuat pihak lawan. Ini sekali gus memberi bayangan kecenderungan undi rakyat pada calon atau parti.

Situasi ini membuatkan para penganalisis politik membuat telahan bahawa tidak akan ada kemenangan dominan daripada mana-mana parti atau gabungan parti politik walaupun.

Sebaliknya, parti atau gabungan parti ini mungkin perlu membuat penawaran sesama mereka untuk membentuk gabungan yang lebih kuat bagi membentuk kerajaan.

Tawaran ini tentunya menguntungkan pihak ‘king maker’ yang barangkali melibatkan rundingan kedudukan dan harta menidakkan kepentingan rakyat dan negara.

Maka, pastikan parti yang memiliki barisan calon-calon berperibadian mampu, jujur dan amanah diangkat menjadi kerajaan.

Wakil-wakil tersebut mestilah mampu menjadi pejuang rakyat sebenar sebagai prioriti pertama dan bukan pejuang parti.

Pemimpin sebegini sekiranya dihidangkan peluang dan tawaran yang tidak beretika, ia akan menolaknya walaupun beliau memerlukan atau mahukannya. Malaysia perlukan pemimpin sebegini.

Rakyat mampu melakukannya dan pernah melakukannya. Suara rakyat yang kuat akan kelihatan penting dan tidak mampu untuk dipinggirkan. Abraham Lincoln pernah mengatakan, “The ballot is stronger than the bullet,” iaitu kuasa undian itu lebih kuat daripada peluru.

Turunlah mengundi sebagai lambang usaha menjadikan masa depan Malaysia yang lebih baik. Mengundi adalah hak rakyat Malaysia.

Ingatlah, dengan tidak mengundi, anda  membiarkan orang lain tentukan masa depan anda. Jadilah sebahagian daripada perwira negara yang melakukan perubahan demi tanah air tercinta melalui undian anda.

Basmin Maarof
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Teruskan ‘Semangat GBM’ – Badlishah Sham

KUALA LUMPUR – Mesyuarat Agung Gabungan Bertindak Malaysia (GBM) ke-10 telah berlangsung pada 6 Ogos lalu, yang menyaksikan Stanley Yong Yew Wei dipilih sebagai Pengerusi GBM baharu sesi 2022-2024.

Beliau merupakan Timbalan Pengerusi GBM sesi sebelumnya, yang juga Naib Presiden Kuala Lumpur & Selangor Chinese Assembly Hall (KLSCAH), salah satu daripada 28 NGO gabungan GBM.

Mantan Pengerusi GBM sesi 2020 – 2022, Hj Badlishah Sham Baharin, yang juga Presiden Pertubuhan IKRAM Malaysia (IKRAM) dalam ucapannya merakamkan penghargaan kepada Majlis Mesyuarat GBM atas sokongan sepanjang sesi lepas.

Beliau turut menggesa semua organisasi gabungan untuk terus menjunjung ‘Semangat GBM’ dan terus menyokong usaha berterusan GBM seperti Manifesto Rakyat dan penglibatan dalam Rasuah Busters.

Turut hadir mantan Pengerusi GBM, Hj Zaid Kamaruddin dan Ahli JKP IKRAM, Jusni Yusoff.

Berikut adalah Ahli-ahli Majlis Mesyuarat GBM sesi 2022-2024 yang telah dipilih dalam mesyuarat agung tersebut:

Pengerusi: Stanley Yong Yew Wei (KLSCAH)

Timbalan Pengerusi: Arumugam Kalimuthu – Suara Rakyat Malaysia (SUARAM)

Setiausaha: Helen Ting Mu Hung – LLG Cultural Development Centre (LLG)

Penolong Setiausaha: Sarajun Hoda Abdul Hassan – Pertubuhan Aliran Kesedaran Nasional (ALIRAN)

1. Tan Yew Sing – Merdeka University Berhad (MUB)

2. Lee Kok Li – ENGAGE Network (ENGAGE)

3. Loh Pai Ling – Buddhist Missionary Society Malaysia (BMSM)

4. Jeffrey FK Phang – Persatuan Penduduk Petaling Jaya (MyPJ)

5. Chong Kok Boon – Monsoons Malaysia (MM)

6. Saminatha Kumaran Veloo – Tamil Foundation Malaysia (TF)

Ditubuhkan pada tahun 2011, GBM komited dengan matlamat untuk menangani isu dan cabaran kritikal yang dihadapi Malaysia pada abad ke-21.

GBM aktif menganjurkan program, bengkel dan ceramah bagi menggalakkan perpaduan, memelihara budaya dan kepentingan pendidikan.

Info lanjut GBM boleh dilayari di pautan https://www.facebook.com/GabunganBertindakMalaysiaGBM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Presiden IKRAM sempena Ramadan 1435H

الحمد لله رب العالمين والصلاة والسلام على رسوله الأمين وعلى آله وصحبه أجمعين

Maksudnya: “Wahai orang-orang yang beriman! Telah diwajibkan ke atas kamu berpuasa sebagaimana diwajibkan ke atas orang-orang yang dahulu daripada kamu agar kamu bertakwa.” (Al-Baqarah: 183)

Orang yang berpuasa mendapat pakaian takwa. la merupakan perisai yang melindungi diri daripada kejahatan dan fitnah. Ibadat puasa lebih istimewa daripada ibadat yang lain kerana ia dinisbahkan secara khusus kepada Allah.

Rasulullah Sallallahu alaihi wasallam bersabda: Allah Azzawajalla berfirman:

“Setiap amalan anak Adam adalah untuknya melainkan puasa. Ia adalah untuk-Ku dan Akulah yang membalasnya. Puasa adalah perisai. Apabila seseorang itu berpuasa pada suatu hari maka jangan sekali-kali dia mengungkapkan perkataan yang kotor (lucah) dan janganlah menengking. Sekiranya seseorang mencelanya atau menyerangnya, maka katakanlah: “Sesungguhnya aku sedang berpuasa “Demi yang diri Muhammad di tangan-Nya, sesungguhnya bau mulut orang berpuasa adalah lebih baik di sisi Allah daripada bau kasturi. Orang yang berpuasa merasai dua kegembiraan. Apabila dia berbuka, dia bergembira dan apabila dia bertemu dengan Tuhannya, dia bergembira dengan puasanya.” (Muttafaqun Alaih)

Allah Subhanahu wa Taala telah mengkhususkan pada bulan Ramadan kebaikan yang banyak. Jika kita mengetahuinya nescaya kita akan bercita-cita agar sepanjang tahun dijadikan sebagai bulan Ramadan. Pada bulan ini al-Quran diturunkan:

“Masa yang diwajibkan kamu berpuasa itu ialah bulan Ramadan yang padanya diturunkan al-Quran, menjadi petunjuk bagi sekalian manusia, dan menjadi keterangan-keterangan yang menjelaskan petunjuk dan (menjelaskan) perbezaan antara yang benar dengan yang salah.” (Al-Baqarah: 185)

Manusia adalah makhluk ciptaan Allah yang menakjubkan. Allah menjadikannya terdiri daripada unsur tanah (material) dan unsur ruhi (spiritual). Mereka adalah makhluk yang dihidupkan untuk dua alam. Mereka sentiasa berhubungan antara bumi dan langit. Mereka sentiasa berhajat kepada unsur yang keluar dari bumi untuk makan, minum, pakai dan hidup.

Maksudnya: “Dan Kami tidak menjadikan rasul-rasul itu bertubuh badan yang tidak makan minum dan mereka tidak akan kekal hidup selama-lamanya (di dunia). (Al-Anbiya’: 8)

Mereka juga berhajat kepada apa yang turun dari langit (wahyu Allah), demi mengangkat darjat makrifat mereka di sisi Allah, berada dalam kebenaran, suka akan kebaikan, menikmati keindahan dan beramal soleh. Allah membekalkan manusia dengan naluri yang membantunya mengimarahkan bumi dan menikmati kebaikannya sebagaimana Allah membekalkan manusia dengan kesucian roh yang mengangkatnya berhubungan langsung dengan Tuhan yang Maha Tinggi.

Peranan ad-Din (agama Islam) adalah untuk mengangkat unsur roh ke atas unsur tanah pada diri manusia. Jangan unsur tanah mengatasi unsur roh. Usaha ini sukar memandangkan tabiat manusia sebati dengan unsur tanah dengan segala kecenderungannya serta nafsu manusia pula amat cenderung kepada godaan syahwat dan syaitan.

Islam telah mensyariatkan beberapa ibadat khusus untuk merealisasikan objektif di atas sebagai rukun-rukun terpentingnya; solat, puasa, zakat dan haji selepas mengucap dua kalimah syahadah. Maka puasa diibaratkan sebagai medan jihad ruhi dalam Islam. Dorongan iman pada insan menjadikannya meninggalkan makan, minum dan syahwat ikhlas semata-mata untuk mendapat keredhaan Allah. Kesabarannya menahan diri daripada semua perkara yang membatalkan puasa itu adalah ujian sebenar insan. Seorang mukmin pasti akan berjaya menempuh ujian sukar ini yang akhirnya membebaskan mereka daripada ikatan yang bersifat metarial dan unsur haiwan. Benarlah penyair Abu al-Fath al-Basti berkata:

يا خـادم الجسم كم تسعى لخدمته

Wahai khadam jasad! Berapa kuat kamu berusaha berkhidmat untuknya?

Adakah kamu menuntut suatu keuntungan yang tersirat padanya kerugian?

Kamu dengan roh, bukan dengan jasad menjadi insan!

Bulan Ramadan adalah bulan penyucian, bulan mengingati akan nikmat kebesaran Allah, bulan kasih sayang dan kasihan belas. Pada bulan ini hati manusia lebih lunak dan senang ditarbiah ke arah takwa dan kebaikan. Kita berasa hairan melihat kesan kedatangan bulan yang mulia ini saban tahun, sehingga ada orang yang terputus hubungannya dengan Allah tiba-tiba kembali menghubungkan dirinya dengan Allah pada bulan Ramadan; masjid dipenuhi, al-Quran dibaca dan sebahagiannya pula akan menyempurnakan puasanya walaupun dia tidak bersolat.

Bagaimana sepatutnya kita manyambut bulan Ramadan?

Pertubuhan IKRAM Malaysia berpandangan bahawa antara kebaikan bulan mulia ini juga ialah apabila ia dilihat dari sudut keluarga dan masyarakat. Di sana terdapat peluang untuk mempertautkan hubungan kekeluargaan melalui program berbuka dan bersahur secara bersama. Hidupkan usaha ziarah-menziarahi, undangan berbuka antara satu sama lain serta menolong yang miskin dan fakir. Sehubungan dengan itu juga Pertubuhan IKRAM Malaysia telah melancarkan tabung Ramadan bagi menyalurkan bantuan kepada mereka yang memerlukan bantuan tersebut dan mengalu-alukan sebarang sumbangan. Kita berasa terpanggil untuk membantu dan tampil memberi ruang untuk umat Islam menyumbang.

Pertubuhan IKRAM Malaysia dengan ini juga menyeru semua pihak agar menghormati bulan Ramadan yang mulia ini. Kita percaya atas dasar takwa, pihak-pihak berkepentingan seperti pengamal media, penerbit filem, penerbit majalah dan akhbar serta semua saluran televisyen akan berusaha agar kesucian bulan Ramadan ini tidak dicemari unsur-unsur yang tidak selari dengan kesucian bulan mulia ini. Marilah sama-sama kita mencari pahala dari semua ruang yang dipermudah Allah untuk kita. Semoga dengan usaha kita semua, roh menjadi suci, iman meningkat, nilai-nilai kebaikan bertambah, jiwa menjadi suci, kefasadan dan kemungkaran dapat dihindari.

Akhirnya marilah kita bersama-sama menyingsing lengan berusaha ke arah ketakwaan dan bermunajat kepada Allah agar Islam ini kembali ke kedudukannya yang sebenar sebagai ad-Din yang memerintah. Rebutlah peluang yang mungkin terakhir buat kita pada bulan Ramadan tahun 1435H ini.

Ustaz Dr Mohd Parid Syeikh Ahmad

Jumaat 29 Syaaban 1435H bersamaan 27 Jun 2014

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemenangan sebelum kemenangan

Gencatan senjata ini berkuatkuasa pada 21 Mei (Jumaat) jam 2:00 pagi Palestin (7:00 pagi waktu Malaysia). Awal pagi tadi (Jumaat), rakyat Palestin di Gaza, Baitulmaqdis dan Tebing Barat telah keluar beramai-ramai ke jalan raya bagi meraikan kemenangan ini.

Masjid-masjid di Gaza melaungkan takbir menyambut kemenangan ini dengan memuji-muji Allah SWT; seolah-olah mereka menyambut Aidilfitri. Tanpa bantuan dan keizinan Allah SWT, semua ini pasti tidak akan terjadi.

Namun, apa maksud gencatan senjata Ini?

Presiden Biden dalam ucapannya menyebut rejim Zionis setuju dengan ‘unconditional ceasefire‘ (gencatan senjata tanpa syarat). Begitu juga kumpulan pejuang di Gaza. Mengapa tiada syarat dikenakan? Bukankah ini merugikan kedua-dua pihak?

Dalam pertembungan tidak seimbang yang berlaku pada hari ini, kejayaan memeterai gencatan senjata tanpa syarat sebenarnya lebih menguntungkan kumpulan pejuang di Gaza yang jauh lebih kecil kekuatan mereka.

Ini bermakna mereka berjaya mengenakan tekanan sehingga rejim Zionis yang lebih ‘superior’ tidak berjaya memaksakan sebarang syarat ke atas mereka.

Tafsiran menang dan kalah juga kembali kepada objektif operasi ketenteraan yang dilaksanakan. Serangan yang tercetus sejak 10 Mei yang lalu (11 hari) bermula dengan tindakan rejim Zionis menceroboh dan menyerang rakyat Palestin yang sedang iktikaf dan menunaikan solat tarawih di Masjid al-Aqsa.

Kumpulan pejuang di Gaza melancarkan roket ke arah Baitulmaqdis selepas amaran mereka kepada rejim Zionis agar menghentikan pencerobohan dan wewenang mereka ke atas Masjid al-Aqsa dan al-Quds (Baitulmaqdis) tidak diendahkan. Sebab itu operasi ketenteraan mereka diberi nama ‘Ma’rakah Saif al-Quds’ (Perang Pedang al-Quds).

Rejim Zionis pula melancarkan serangan ke atas Gaza untuk menghentikan serangan roket daripada kumpulan pejuang di Gaza dan melindungi hak mereka ke atas Tembok Buraq (tembok ratapan Yahudi) di sebelah barat Masjid al-Aqsa. Sebab itu operasi mereka diberi nama ‘Operation Guardian of the Walls.’

Sepanjang 11 hari yang lalu, serangan rejim Zionis ke atas Gaza gagal memberikan tekanan kepada kumpulan pejuang di Gaza untuk menghentikan serangan mereka. Semakin hebat mereka menyerang Gaza, semakin hebat kumpulan pejuang di Gaza membalas serangan mereka.

Bahkan serangan balas kumpulan pejuang di Gaza pada kali ini lebih hebat daripada serangan balas mereka pada tahun 2014. Antaranya:

Selain daripada itu, serangan balas kumpulan pejuang di Gaza telah disambut dengan sorakan dan sokongan daripada rakyat Palestin baik di Gaza, Baitulmaqdis, Tebing Barat dan Arab Palestin yang tinggal dalam Israel pada hari ini.

Bahkan seluruh rakyat Palestin telah bangkit melancarkan kebangkitan menentang penjajah Zionis sehingga beberapa bandar majoriti Arab di Israel dikenakan perintah berkurung (curfew) untuk membendung kebangkitan yang berlaku.

Sokongan turut ditunjukkan oleh rakyat Palestin di Lubnan, Jordan dan Mesir yang berkumpul di sempadan negara-negara tersebut dengan Israel. Beberapa hari yang lalu menyaksikan kejayaan rakyat Jordan merempuh dan melepasi pintu sempadan untuk masuk ke Tebing Barat. Ini benar-benar memberi tekanan kepada rejim Zionis kerana terpaksa berdepan dengan kebangkitan dari segenap penjuru.

Serangan kejam rejim Zionis ke atas rakyat awam di Gaza, khususnya ke atas kanak-kanak turut mendapat kecaman hebat rakyat antarabangsa. Pelbagai demonstrasi dan bantahan diadakan di bandar-bandar utama dunia walaupun dunia masih bergelut dengan pandemik Covid-19. Imej rejim Zionis di mata dunia terus tercalar.

Kekejaman rejim Zionis ke atas Gaza menyebabkan AS terus tertekan kerana tidak mampu lagi menyokong dan mempertahankan tindakan mereka. Mempertahankan kekejaman Zionis sebagai tindakan bela diri (self-defense) sudah tidak laku lagi. Ramai anggota Kongres AS daripada parti Demokrat sendiri mengutuk tindakan AS mempertahankan Zionis.

AS boleh memveto dan menghalang draf resolusi Majlis Keselamatan PBB tapi tidak mampu menghalang kecaman berterusan pelbagai negara anggota ke atas Zionis dalam Persidangan Agung PBB semalam.

Presiden Biden dalam sidang media beliau menyebut tentang jaminan AS untuk terus membantu rejim Zionis meningkatkan keupayaan teknologi Iron Dome yang dibangunkan bersama antara AS dan rejim Zionis.

Ini bukti yang jelas bahawa gencatan senjata hari ini berlaku kerana rejim Zionis tidak lagi mampu menangkis serangan-serangan roket kumpulan pejuang di Gaza. Mereka tidak bersedia untuk menanggung kerugian yang besar atas kegagalan tersebut. Ancaman serangan darat yang diwar-warkan juga tidak berlaku.

Justeru, tidak hairanlah rakyat Palestin meraikan gencatan senjata ini sebagai kemenangan di pihak mereka.

Mereka berjaya memaksa rejim Zionis menghentikan serangan; pastinya dengan bantuan Allah SWT yang mencampakkan rasa gerun dan takut ke dalam hati tentera rejim Zionis.

Mereka berjaya menyatukan suara rakyat Palestin untuk terus menolak dan menentang penjajah Zionis; baik di Gaza, Baitulmaqdis, Tebing Barat dan Wilayah Palestin 1948 (Israel).

Mereka berjaya melondehkan rejim Zionis dan menunjukkan kepada dunia wajah sebenar Zionis yang sering mendakwa mereka cenderung kepada keamanan. Mereka berjaya meraih sokongan dunia untuk menolak kekejaman, penjajahan dan aparteid Zionis ke atas rakyat Palestin.

Ini adalah kemenangan sebelum kemenangan yang lebih besar; pembebasan Palestin dan kembalinya Masjid al-Aqsa ke pangkuan umat Islam.

Khalid JimatPalestine Centre of Excellence (PACE).

Subscribe saluran Generasi Pembebas al-Aqsa (GenPAQ) untuk mendapatkan lebih banyak penulisan tentang Palestin » https://t.me/GenPAQ

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ke arah Negara Rahmah yang mesra kesihatan mental pelbagai golongan

Psikospiritual IKRAM atau P.S.I (sebuah unit di bawah Pertubuhan IKRAM Malaysia) mengucapkan selamat menyambut Hari Kesihatan Mental Sedunia (10 Oktober 2021). Tema Hari Kesihatan Mental Sedunia pada tahun ini ialah Kesihatan Mental Dalam Dunia Yang Tidak Saksama (Mental Health in an Unequal World).

Dunia umumnya, dan Malaysia khususnya, menyaksikan peningkatan polarisasi.

Di Malaysia, dari sudut kesaksamaan ekonomi, 20 peratus daripada kumpulan isi rumah M40 beralih kepada kumpulan B40 akibat kesan pandemik Covid-19. Dari sudut kesaksamaan gender, skor Indeks Jurang Gender Global adalah 0.68 meletakkan Malaysia sebagai negara yang mempunyai jurang gender luas di Asia Tenggara.

Dari sudut kesaksamaan umur, peratus warga emas dijangka meningkat daripada 3.7 juta orang (7%) pada tahun 2020 kepada 5.3 juta (15%) pada tahun 2030 menunjukkan Malaysia adalah masyarakat menua dan bakal menjadi masyarakat tua.

Dari segi kesaksamaan kelainan upaya pula, hanya seramai 570,000 OKU yang berdaftar dengan Jabatan Kebajikan Masyarakat berbanding jumlah 4.7 juta seperti yang terdapat di Jabatan Pendaftaran Negara (JPN).

Pandemik Covid-19 pula telah menyebabkan peningkatan kes kesihatan mental di Malaysia hingga berlaku 266 kes bunuh diri dan 1,080 kes cubaan bunuh diri antara 19 Mac 2020 hingga 30 Oktober 2020.

Ketidaksaksamaan yang berlaku boleh menyebabkan pelbagai golongan dalam masyarakat tidak mendapat peluang yang saksama untuk mendapatkan penilaian dan rawatan penyakit mental.

P.S.I percaya kepada kesaksamaan dalam peluang mendapatkan penilaian dan rawatan penyakit mental oleh semua lapisan masyarakat. P.S.I mempromosi pembangunan modal insan yang bersifat holistik merangkumi kesejahteraan biofizikal, psikologi, sosial dan spiritual.

Sebagai sebuah unit dalam Pertubuhan IKRAM Malaysia yang melihat isu kesejahteraan psikospiritual ahli-ahli IKRAM, P.S.I menganggap sukarelawan dalam lapangan dakwah, tarbiah dan kebajikan juga perlu mendapat peluang yang luas dalam latihan meningkatkan tahap kesihatan mental dan mendapatkan rawatan jika mengidap penyakit mental.

Antara pencapaian utama P.S.I pada tahun 2020 ialah apabila tiga modul (dengan empat submodul setiap satu) berkaitan kesejahteraan psikospiritual dimasukkan secara rasmi dalam modul tarbiah/latihan ahli-ahli IKRAM:

P.S.I juga telah melibatkan ahli-ahlinya untuk menyumbangkan tenaga dalam Talian ReachU (talian sokongan psikososial), inisiatif NGO Pertubuhan Kesejahteraan Psikospiritual Malaysia (PKPM) untuk menyantuni panggilan orang awam yang tidak dapat berjumpa kaunselor secara bersemuka.

Dalam masa yang sama, P.S.I telah bekerjasama dengan IKRAM Muda Malaysia dalam kajian kesihatan mental ahli-ahli muda IKRAM. Ahli-ahli P.S.I juga bekerjasama dengan SAYA, sebuah sayap IKRAM Muda Malaysia dalam advokasi kesihatan mental di samping memenuhi jemputan webinar dari pelbagai jabatan kerajaan dan syarikat swasta.

Bersempena dengan Hari Kesihatan Mental Sedunia 2021, Psikospiritual IKRAM (P.S.I) mencadangkan supaya pihak kerajaan serta swasta berganding bahu dalam melaksanakan tugas-tugas berikut ke arah kesaksamaan kesihatan mental dalam masyarakat Malaysia:

Semoga usaha ini dapat membantu mewujudkan negara yang rahmah kepada semua lapisan masyarakat meliputi kesejahteraan biofizikal, psikologikal, sosial dan spiritual.

Dr. Alizi bin Alias
Pengerusi
Psikospiritual IKRAM (P.S.I) 2021
(Pertubuhan IKRAM Malaysia)

E-mel: psikospiritualikram@gmail.com
Facebook: Psikospiritual IKRAM
4 Rabiulawal 1443H / 10 Oktober 2021

CELEBRATING WORLD MENTAL HEALTH DAY 2021

Towards a Nation of Rahmah for the Mental Health of Diverse Segments of Society

Psikospiritual IKRAM (P.S.I) – a unit under Pertubuhan IKRAM Malaysia (IKRAM) – wishes Happy World Mental Health Day 2021, which falls on 10 October. This year’s theme is ‘Mental Health in an Unequal World.’

In recent times, the world has witnessed increasing, unhealthy polarisation in various walks of life, and Malaysia has been no exception.

In Malaysia, in terms of economic equality, 20% of M40 households have transitioned to the B40 category as a result of the COVID-19 pandemic. Looking at gender equality, we scored 0.68 on the Global Gender Gap Index, rendering Malaysia as having a large such gap in Southeast Asia.

Regarding ageing, the number of elderly citizens is foreseen to escalate from 3.7 million (7% of the population) in 2020 to 5.3 million (15% of the population) in 2030, suggesting that Malaysia is now an ageing society and will eventually be categorised as an aged society.

Pertaining to people with disabilities, only 570,000 are registered with the Department of Social Welfare despite there being 4.7 million such individuals according to the National Registration Department.

The pandemic has caused a hike in mental health cases; there were 266 cases of suicide and 1,080 cases of suicide attempts between 19 March 2020 and 30 October 2020.

The discrepancies existent between different classes of society as mentioned previously may have resulted in certain groups lacking access to the assessment and treatment of mental illness.

P.S.I believes that all segments of society should have equal access to the assessment and treatment of mental illness. P.S.I promotes holistic human capital development encompassing biophysical, psychological, social and spiritual aspects of well-being.

As a unit under IKRAM that addresses issues of psychospiritual well-being among its members, P.S.I deems that these activists in the fields of da’wah (Islamic evangelism), tarbiyah (Islamic religious education) and charity work also should be given the opportunity to receive training in increasing the level of mental health and to receive treatment if afflicted by mental illness.

One of the key achievements of P.S.I in 2020 was the addition of three modules (each with four submodules) to IKRAM’s official tarbiyah syllabus:

P.S.I has also mobilised its members to contribute their manpower to the psychological support line ReachU, an initiative by the non-governmental organisation Pertubuhan Psikospiritual Malaysia (PKPM) to cater to the lay public who are unable to meet counsellors face-to-face.

Simultaneously, P.S.I has worked together with IKRAM Muda Malaysia (IKRAM Youth Malaysia) in conducting studies regarding the mental health of their members. P.S.I has also advocated mental health issues alongside the IKRAM Muda agency SAYA in addition to fulfilling invitations to speak at webinars by various government departments and corporate companies.

In conjunction with World Mental Health Day 2021, P.S.I encourages that both the public and private sectors co-operate in executing the following recommendations towards mental prosperity in Malaysian society:

May these endeavours help to build a nation which treats all segments of society with rahmah and fosters biophysical, psychological, social and spiritual well-being.

Dr. Alizi bin Alias
Chairman
Psikospiritual IKRAM (P.S.I) 2021
(Pertubuhan IKRAM Malaysia)

Email: psikospiritualikram@gmail.com
Facebook: Psikospiritual IKRAM
4 Rabi’ul Awwal 1443H / 10 October 2021

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tiba Syawal meniup semangat perjuangan umat Islam

Syawal kali ini hadir dalam suasana yang luar biasa. Pertama, sekali lagi kita menyambut Syawal dalam suasana pandemik Covid-19. Bezanya kali ini, Syawal tiba ketika gelombang pandemik yang lebih dahsyat melanda negara berbanding dengan Syawal tahun lepas.

Dengan jumlah kes baru yang mencecah ribuan setiap hari beserta varian virus yang lebih bahaya, pandemik Covid-19 sudah tentu memberi kesan yang besar dalam kehidupan rakyat di negara ini. Ketibaan Syawal terpaksa disambut tanpa kemeriahan bersama keluarga di kampung, sanak saudara dan sahabat handai.

Akibat pandemik yang melanda, ada dalam kalangan kita yang menghadapi cabaran dari sudut kewangan kerana berkurangnya sumber pendapatan. Ada juga yang sudah hilang sumber pendapatan yang tetap. Tidak kurang pula yang menghadapi tekanan psikologi yang menjejaskan kesihatan mental dan ikatan perhubungan sesama ahli keluarga mahupun rakan taulan.

Marilah kita mendoakan semoga semua rakyat Malaysia diberi kekuatan dan kesabaran untuk bertahan, khususnya dalam masa beberapa minggu yang akan datang.

Bantuan dari sudut kewangan mahupun bentuk-bentuk lain diharap dapat disalurkan kepada isi rumah-isi rumah yang terjejas berdasarkan keperluan masing-masing. Tanpa bantuan yang sewajarnya, dikhuatiri pandemik yang berlarutan akan membawa kepada isu-isu sosioekonomi yang lebih besar pada masa akan datang.

Apa pun, di sebalik pandemik yang melanda, di sana juga ada hikmah, sama ada yang kita dapat lihat dengan jelas mahupun yang tersembunyi. Antara lain, hikmah pandemik yang melanda adalah:

1) Meningkatkan rasa prihatin dan empati kepada mereka yang kurang bernasib baik. Dengan itu, ia akan melahirkan rasa syukur yang mudah-mudahan dapat menjadikan kita insan yang lebih bermurah hati dan membuahkan kepada amalan sedekah.

Ramai dalam kalangan umat Islam yang begitu dermawan pada bulan Ramadan. Mudah-mudahan amalan ini dapat diteruskan pada bulan Syawal yang mulia dan pada bulan-bulan lain juga.

2) Mengurangkan pembaziran memandangkan aktiviti ziarah dan rumah terbuka tidak boleh dilakukan. Sebagaimana maklum, saban tahun, pembaziran makanan merupakan satu permasalahan di negara kita. Penjimatan dari kos penyediaan juadah sempena Syawal dapat disalurkan untuk bersedekah atau tujuan-tujuan lain yang bermanfaat.

Kedua, Syawal pada tahun ini disambut ketika umat Islam di Baitulmaqdis ditimpa satu ujian yang getir. Hak saudara kita di sana diragut melalui keganasan rejim Zionis yang kini telah meragut nyawa yang terdiri dari wanita dan kanak-kanak.

Bukan itu sahaja, tindakan tidak bertanggungjawab Israel telah mengakibatkan kerosakan harta benda. Ketika rencana ini ditulis, krisis yang melanda belum ada petunjuk jalan penyelesaian.

Marilah kita mendoakan semoga umat Islam di Baitulmaqdis dan Palestin secara umumnya diberi kekuatan untuk menghadapi musibah yang melanda. Kita juga boleh menghulurkan sumbangan kepada umat Islam di Palestin melalui badan-badan kemanusiaan yang diiktiraf seperti MyCARE, Islamic Relief Malaysia dan lain-lain.

Ujian yang menimpa umat Islam di Palestin mengingatkan kita betapa masih masih banyak cabaran yang melanda dunia Islam, termasuklah di tanah air kita.

Semoga ujian yang melanda dapat menimbulkan kesedaran dan meningkatkan semangat serta komitmen kita untuk berjuang dan berusaha meningkatkan tahap sosioekonomi dan politik umat Islam.

Apabila umat Islam sedar akan tanggungjawab mereka untuk mengangkat martabat umat, sekali gus kesedaran tersebut akan memberi kesan dalam usaha untuk meningkatkan kemuliaan insan sejagat.

Ini kerana terdapat hubungan yang rapat antara pembelaan umat Islam di Palestin dan pembelaan manusia lain yang tertindas tidak kira di mana juga mereka berada.

Dengan itu, barulah keadilan sejagat akan terhasil untuk semua manusia tanpa mengira bangsa dan agama. Inilah konsep kesejagatan dan keadilan yang dibawa oleh Islam, membawa rahmah bagi sekalian alam.

Rumusannya, tiba Syawal kali ini memberi peringatan besar kepada umat Islam agar sentiasa bersyukur dan tidak mudah leka dengan pelbagai nikmat yang kita perolehi, sama ada nikmat berinteraksi secara fizikal mahupun nikmat rezeki.

Perjuangan untuk  menghapuskan pandemik Covid-19 adalah satu perjuangan yang mesti kita teruskan dengan meningkatkan disiplin diri, keluarga dan rakan taulan selaras dengan SOP yang telah ditetapkan.

Tidak kurang penting juga, Syawal kali ini hadir sebagai peniup perjuangan untuk kita lebih gigih berusaha demi meningkatkan martabat umat Islam di negara ini malahan di dunia sejagat juga.

Badlishah Sham Baharin, Timbalan Presiden IKRAM
Mohammad Abdul Hamid, Perunding Polisi Awam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Nasihat, teguran biar berhemah

Adat bersendi syarak, syarak bersendi kitabullah.

Mutakhir ini, rata-rata kita dapati orang menegur atau menasihati orang lain dengan cara yang tertentu, ada yang kasar, sindiran, nasihat panjang lebar, jenaka dan sebagainya terutama teguran-teguran yang dibuat di media sosial.

Menegur orang yang melakukan kesalahan merupakan tindakan yang amat diperintahkan oleh Islam. Untuk menegur atau menasihati individu perlu strategi yang tepat agar teguran itu menghasilkan perubahan yang baik bagi orang yang ditegur.

Allah SWT berfirman, “Serulah (manusia) kepada jalan Tuhanmu dengan hikmah dan pelajaran yang baik dan bantahlah mereka dengan cara yang lebih baik.” (An-Nahl: 125)

Di media massa atau media sosial bukan setakat menghukum, orang ramai juga lebih suka memaki, mencaci, menghina dan menabur fitnah tanpa membuat sebarang siasatan terhadap sesuatu. Menegur jangan sampai mengaibkan seseorang.

Rasulullah SAW bersabda, “Siapa saja antara kamu yang melihat kemungkaran, maka tegurlah dengan tangannya (kekuasaannya). Jika tidak mampu, tegurlah dengan lisannya. Jika tidak mampu juga, tegurlah dengan hati. Namun, ini adalah keimanan terlemah.” (Hadis Riwayat Muslim)

Salah strategi dalam menegur hanya akan mengakibatkan kebencian yang mendalam.

Ada tiga kunci sukses dalam menegur. Pertama, tidak merendahkan ego orang yang ditegur kerana secara psikologi, apabila ego seseorang direndahkan, dia akan membuat pertahanan diri untuk menyelamatkan egonya daripada tercalar.

Kedua, cari waktu yang tepat. Salah waktu membuat teguran difahami sebaliknya. Niat untuk meluruskan kesalahan pun tidak akan tercapai.

Ketiga, fahami posisi sosial orang yang ditegur. Jangan sampai teguran dianggap sebagai ancaman bagi kedudukan orang yang kita tegur. Mungkin dia sebagai ketua atau mempunyai status.

Ada tatacara dan adab yang perlu kita ambil perhatian dalam menasihati dan menegur dengan cara yang baik, antaranya ialah berilah nasihat dan teguran dengan bahasa dan suara yang lembut, janganlah sesekali kita menasihati dan menegur dengan suara yang tinggi dan menggunakan bahasa yang angkuh atau seumpamanya, kerana kita menasihati dan menegur bukan untuk mendedahkan aib orang.

Firman Allah SWT dalam Surah Taha ayat 44:

“Maka kamu katakan kepadanya kata-kata yang lemah-lembut, mudah-mudahan dia beringat (sedar) atau takut (kepada Tuhan).”

Elakkanlah daripada menasihati dan menegur kesalahan di depan orang ramai, nasihati dan tegurlah ketika dia sedang bersendirian atau ketika berada di tempat yang tertutup, berilah nasihat dan teguran dengan adab bukannya dengan cara yang menimbulkan perasaan malu kepada orang yang ditegur.

Berilah nasihat dan teguran dengan menggunakan perkataan-perkataan yang baik dan bermanfaat agar tidak menyinggung perasaan orang yang ditegur, memilih perkataan yang sesuai agar orang itu tidak berasa terhina dan rendah diri. Berilah nasihat dengan akal fikiran dan hati bukannya dengan emosi.

Orang yang menasihati dan menegur hendaklah meminta maaf selepas membuat teguran kerana tujuan meminta maaf itu adalah untuk memujuk perasaan orang yang ditegur supaya jangan terasa hati kerana nasihat dan teguran yang diberikan.

Sentiasa bersangka baik terhadap orang yang kita nasihati dan tegur, kerana mungkin mereka tidak mengetahui kesalahan yang dilakukan. Firman Allah SWT dalam Al-Hujurat ayat 12:

“Wahai orang-orang yang beriman! Jauhilah kebanyakan daripada prasangka, sesungguhnya sebahagian prasangka itu dosa…”

Jika merujuk kepada tafsiran Imam al-Qurtubi, beliau menyebut bahawa ayat ini menyuruh para pendakwah supaya menyebarkan dakwah dan memberikan nasihat kepada ‘orang-orang Islam’ secara khususnya dengan cara yang penuh bijaksana, lemah lembut dan penuh strategi.

Para pendakwah mestilah menjauhi sifat kasar dan keras ketika menegur dan memberikan nasihat agar orang yang ditegur tidak merasa malu dan tidak melarikan diri sekali gus matlamat dakwah menjadi realiti dan terlaksana.

“Mukmin itu menasihati dan menutup (aib dan kesalahan), Orang yang jahat itu menyingkap dan mendedahkan(aib dan kesalahan).” (Fudhail bin Iyadh, Kitab Al-Wafi syarah Matan Al-Arbain An-Nawawiyyah)

Daripada Tamim ad-Dari, bahawa Nabi SAW bersabda: “Agama itu nasihat.” Kami bertanya: “Kepada siapa?” Baginda bersabda: “Kepada Allah, kepada kitab-Nya, kepada Rasul-Nya, kepada para pemimpin kaum Muslimin, dan kaum Muslimin secara umum.” (HR Muslim)

Berjalan sampai ke batas, berlayar sampai ke pulau. Benang jangan terputus, tepung jangan terserak.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Haram normalisasi dengan Israel – Kesatuan Ulama Islam Sedunia

Pengharaman normalisasi dan berpakatan dengan perampas Masjid al-Aqsa, al-Quds dan Palestin

Kami (Ulama Ummah) melihat bahawa apa yang berlaku antara beberapa negara Arab dan Israel dengan apa yang dinamakan ‘perjanjian damai’, hakikatnya apa yang dimahukan daripada perjanjian tersebut adalah penjajahan secara total ke atas tanah Palestin siang dan malam, pengiktirafan keharusan penjajahan tersebut, melepaskan tanah al-Quds, meredai segala jenayah dan kezaliman yang telah dilakukan ke atas penduduk Palestin.

Apa sahaja yang dinamakan perjanjian damai, persepakatan, normalisasi bersama negara haram Israel seperti yang diterangkan, hukumnya adalah haram dan tidak diterima syarak, ia adalah jenayah besar, jenayah terhadap hak-hak Allah dan Rasul-Nya, terhadap hak bumi dan rakyat Palestin, terhadap hak ummah dan para syahidnya sepanjang sejarah sejak zaman Umar al-Khattab membukanya dan pembebasan Salahudin al-Ayyubi dan terhadap setiap kebangkitan rakyat Palestin dan umat Islam sejak lebih lama dari abad ini.

Fatwa pengharaman ini bersandarkan kepada hujah-hujah berikut:

Bumi Palestin adalah hak milik hanya untuk orang Palestin dan umat Islam semenjak ribuan tahun dahulu. Sehinggalah tiba ke zaman British menjajah Palestin dan mereka menempatkan penduduk haram Yahudi dengan kelulusan dan kuasa mereka di sana seperti Perjanjian Balfour pada tahun 1917. Perkara ini memudahkan penduduk haram Yahudi membunuh ribuan rakyat Palestin, membakar ratusan kampung penduduk Palestin dan menghancurkan kehidupan penduduk Palestin.

Oleh sebab itu, wajib hukumnya membebaskan bumi Palestin dan berusaha mengembalikan penduduk asal ke bumi tersebut dengan cara aman dan adil pertama-tamanya dan sekiranya perkara itu tidak mampu dilakukan, maka dengan cara berjuang dan menentang ke atas penjajah di atas kaedah-kaedah yang telah ditetapkan syarak dan haram hukumnya melepaskan mana-mana sahaja daripada tanah Palestin kepada penjajah dan melakukan normalisasi bersama mereka.

a) Dalil-dalil yang mewajibkan Muslimin memerangi musuh dan keluarkan mereka bumi orang Islam:

“Oleh itu sesiapa yang melakukan pencerobohan terhadap kamu maka balaslah pencerobohannya itu seimbang dengan pencerobohan yang dilakukannya kepada kamu;” (Surah Al-Baqarah: 194)

“Wahai orang-orang yang beriman! Mengapa kamu, apabila dikatakan kepada kamu: “Pergilah beramai-ramai untuk berperang pada jalan Allah”, kamu merasa keberatan (dan suka tinggal menikmati kesenangan) di tempat (masing-masing)? Adakah kamu lebih suka dengan kehidupan dunia daripada akhirat? (Kesukaan kamu itu salah) kerana kesenangan hidup di dunia ini hanya sedikit jua berbanding dengan (kesenangan hidup) di akhirat kelak.” (Surah At-Taubah: 38)

“dan perangilah kaum kafir musyrik seluruhnya sebagaimana mereka memerangi kamu seluruhnya;” (Surah At-Taubah: 36)

b) Apa sahaja yang dinamakan persepakatan hari ini bersama pihak penjajah Israel, ia bukanlah bersifat sementara, tetapi selama-lamanya. Dalam persepakatan ini, ia mewajibkan kedua-dua belah menzahirkan sikap taat setia kepada satu sama lain walaupun bersama musuh yang sehingga hari ini menyerang umat Islam.

Hukumnya adalah haram secara ijmak (sepakat) berdasar banyak nas-nas yang jelas menerangkan perkara tersebut, antaranya:

“Sesungguhnya Allah hanyalah melarang kamu daripada menjadikan teman rapat orang-orang yang memerangi kamu kerana ugama (kamu), dan mengeluarkan kamu dari kampung halaman kamu, serta membantu (orang lain) untuk mengusir kamu. Dan (ingatlah), sesiapa yang menjadikan mereka teman rapat, maka mereka itulah orang-orang yang zalim.” (Surah Al-Mumtahanah: 9)

“Wahai orang-orang yang beriman! Janganlah kamu mengambil musuhKu dan musuh kamu menjadi teman rapat, dengan cara kamu sampaikan kepada mereka (berita-berita rahsia orang-orang mukmin) dengan sebab hubungan baik dan kasih mesra yang ada di antara kamu dengan mereka, sedang mereka telah kufur ingkar terhadap kebenaran (Islam) yang sampai kepada kamu;” (Surah Al-Mumtahanah: 1)

Dua ayat di atas jelas menunjukkan cara bagaimana berurusan dengan musuh yang memerangi kita. Ditekankan dalam dua ayat di atas, supaya tidak ada antara kita dengan musuh kasih sayang, kesetiaan dan kerjasama.Firman Allah SWT:

“Wahai orang-orang yang beriman! Janganlah kamu mengambil orang-orang Yahudi dan Nasrani itu sebagai teman rapat, kerana setengah mereka menjadi teman rapat kepada setengahnya yang lain; dan sesiapa di antara kamu yang menjadikan mereka teman rapatnya, maka sesungguhnya ia adalah dari golongan mereka itu mereka itu. Sesungguhnya Allah tidak memberikan petunjuk kepada kaum yang berlaku zalim.” (Surah Al-Maidah: 51)

Ulama bersepakat hukum berjihad adalah wajib dari segala bentuknya, antaranya berperang mempertahankan diri dan menolak kezaliman dan membebaskan negeri yang dijajah musuh. Ulama bersepakat juga bahawa tidak dibolehkan bersepakat bersama kuffar dengan memberikan mereka sedikit dari tanah negeri orang Islam dan memberikan mereka sedikit kuasa ke atas orang Islam. (1)

Persepakatan bersama penjajah bumi orang Islam mengabaikan banyak nas khususnya yang menekankan perintah jihad, menentangan terhadap kezaliman dan perjuangan mengembalikan hak-hak yang dirampas seperti:

“Dan juga (lebih baik dan lebih kekal bagi) orang-orang yang apabila ditimpa sesuatu perbuatan secara zalim, mereka hanya bertindak membela diri (sepadan dan tidak melampaui batas).” (Surah Ash-Syura: 39)

Ulama tidak pernah berdiam diri sejak awal penjajah Palestin, sejak Deklarasi Balfour 1917 lagi. Ulama telah mengadakan berkali-kali perhimpunan, muktamar dan seumpamanya, ratusan fatwa dan keputusan telah dipersetujui dan dikeluarkan.

Kesimpulan daripada keseluruhan fatwa dan keputusan pada sepanjang abad ini, hukumnya adalah haram melepaskan atau memberikan mana-mana daripada tanah Palestin kepada pihak penjajah dan wajib berjihad berjuang untuk membebaskan tanah Palestin. Fatwa ini terpakai sehinggalah ke hari ini.

Melainkan, ketika ini, adanya beberapa daripada badan fatwa atau mulut beberapa agamawan yang mewajarkan persepakatan dengan penjajah yang mana ia melanggari segala prinsip dan nas yang telah ditetap dalam syarak seperti yang telah disebutkan sebentar tadi.

Persepakatan yang dibenarkan syarak hanyalah persepakatan yang bersifat sementera dan untuk kebaikan yang tertentu atau ianya tidak memberikan kemudaratan besar seperti membiarkan tanah milik umat Islam dirampas atau memberikan kuasa kepada musuh ke atas kerajaan Islam.

Adapun persepakatan antara negara-negara Arab dengan Israel atau nama lainnya ‘perjanjian damai’, ianya merupakan persepakatan buat selama-lamanya dalam keadaan tanah Palestin terus dirampas. Oleh itu, hukumnya adalah haram dan tidak diterima syarak mengikut sepakat ulama dahulu dan terkini.

Perjanjian-perjanjian damai ini menyebabkan peperangan budaya, akidah, akhlak, keselamatan, sosial dan media. Kita dapat mengatakan bahawa perjanjian damai dengan musuh Zionis ini melanggar prinsip utama dalam Islam seperti yang berikut:

a) Melepaskan (membiarkan) bumi milik orang Islam khususnya al-Quds, Masjid al-Aqsa diberikan kepada musuh melanggari prinsip-prinsip Islam, kemanusiaan malah undang-undang dunia sekalipun menentang penjajahan dan memberikan peluang untuk melawan penjajahan tersebut dengan apa jua cara.

b) Reda dengan jenayah Zionis yang membunuh rakyat Palestin hampir setiap hari, mengeluarkan penduduk mereka daripada tanah mereka, ia merupakan satu pengabaian kepada prinsip tsabit (tetap) dalam Islam. Firman Allah:

Perjanjian damai antara negara-negara Arab dengan Zionis ini mewajibkan kesetiaan antara satu sama lain dan perlepasan tanah-tanah milik orang Islam. Ia merupakan salah satu dosa besar dan ia boleh dikategorikan sebagai pembaharuan dalam agama.

Munurut Badan Kajian Islam (Persidangan ketiga, tahun 1966) Universiti Al-Azhar, merupakan salah satu fitnah pembaharuan dalam agama sekiranya ada kerjasama dengan Zionis yang merupakan penjajah yang mengeluarkan penduduk Muslim Arab daripada negeri mereka.

Sebahagian penyokong normalisasi mengatakan perjanjian dama dengan Israel ini merupakan usaha mendatangkan kebaikan atau ijtihad zaman sekarang.

Kita katakan kepada mereka, melepaskan Masjid al-Aqsa, al-Quds dan bumi barakah Palestin kepada musuh merupakan keburukan yang teramat besar menurut nas-nas syarak yang telah disebutkan sebelum ini.

Normalisasi yang dimahukan oleh penjajah hanyalah pembinaan hubungan normal antara negara-negara Arab dengan Israel, menghentikan pertempuran dua pihak (pejuang pembebasan dan Zionis), jihad untuk mengembalikan bumi Palestin, memperjuangkan hak pelarian, mempertahankan tempat-tempat dalam Islam.

Dan antara yang paling penting dalam usaha normalisasi ini adalah mengukuhkan kedaulatan kerajaan Zionis di peringkat serantau dan antarabangsa, memberikan jaminan keselamatan kepada penjajah ini untuk memperluaskan kuasa penjajah ini ke atas bumi Islam dari sudut politik dan ekonomi.

Semoga amalan kita diterima Allah SWT. Selawat dan salam ke atas junjungan Muhammad SAW.

Terjemahan dan ringkasan: Ustaz Megat Aiman Hakim, Penyelidik Palestine Centre of Excellence (PACE)Sumber: https://www.iumsonline.org/ar/ContentDetails.aspx?ID=12334

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Segerakan hukuman setimpal kes penderaan seksual

“Kami percaya usaha pencegahan dan perawatan perlu dilakukan segera bagi menangani gejala sosial yang semakin membarah dan melumpuhkan institusi keluarga,” jelas Timbalan Ketua Wanitanya, Dr Hafidzah Mustakim.

Menurutnya, banyak kes sumbang mahram dan perlakuan keganasan seksual dalam keluarga yang dilaporkan di media massa sejak akhir-akhir ini menggambarkan situasi kebobrokan moral masyarakat yang begitu menyedihkan.

“Tindakan undang-undang dan hukuman yang setimpal wajar dikenakan kepada pesalah jenayah seksual bawah umur sebagai satu pengajaran kepada orang lain dan usaha program pemulihan untuk penjenayah perlu dilakukan.”

Beliau berkata, tiada seorang pun yang mempunyai akal sihat dan jiwa yang bersih dapat menerima perlakuan khianat dan zalim seorang bapa yang sepatutnya menjaga dan melindungi zuriatnya, tetapi melakukan sumbang mahram ke tahap yang begitu dahsyat.

“Walaupun jenayah yang dilakukan begitu dahsyat, namun setiap penjenayah berhak mendapatkan satu program pemulihan, yang mana dalam kes perlakuan seksual melampau, amat perlu untuk pesalah dirawat dan dipulihkan dalam tahanan,” jelas Dr Hafidzah.

Beliau berpandangan, tentulah yang paling perlu dirawat dan memerlukan perhatian adalah mangsa jenayah terbabit iaitu anak remaja berusia 15 tahun tersebut dan sungguh tidak tergambar trauma yang dihadapinya serta ini memerlukan rawatan pemulihan pelbagai pakar untuk meneruskan kehidupannya.

“Kami menyeru kepada ibubapa untuk bersama melakukan pencegahan awal dengan mendidik anak-anak dengan menyeluruh termasuk pendidikan reproduksi dan seksualiti.”

Beliau berkata perkara paling penting sebelum perawatan adalah langkah pencegahan yang perlu dilakukan oleh semua anggota masyarakat.

“Mereka hendaklah peka dengan gejala ini dan berani tampil ke hadapan untuk melapor atau mendapatkan bantuan kepada pihak berkuasa sekiranya ada petanda dan gejala awal.”

Dalam perkembangan berkaitan, Dr Hafidzah turut memperkenalkan inisiatif Malaysian Against Pornography (MAP) yang diusahakan Wanita IKRAM bagi menyediakan bahan bantuan kempen untuk membantu ibubapa dan pendidik, mengajar sentuhan selamat dan tidak selamat kepada kanak-kanak agar mereka boleh peka dan boleh berikhtiar melindungi diri mereka dari gangguan seksual.

“Perlaksanaan Rang Undang-undang Kesalahan-kesalahan Seksual Terhadap Kanak-kanak 2017 perlu dilaksanakan segera agar boleh menangani jenayah seksual dengan lebih tegas dan berkesan,” tegas beliau.

Jelasnya lagi, jika semua pihak dapat memainkan peranan, maka gejala jenayah seksual dan keruntuhan keluarga dapat ditangani dan terbinalah masyarakat sejahtera dan negara rahmah yang diidam-idamkan.

Dr Hafidzah berkata demikian ketika mengulas kes jenayah seksual termasuk rogol, liwat dan terbaru kes bapa yang merogol serta meliwat anak perempuan berusia 15 tahun dengan lebih 600 pertuduhan di Selangor, baru-baru ini.


NSLC didik bakal pemimpin dua negara

Kem kepimpinan yang bertemakan “Becoming Excellent Future Leaders” ini dianjurkan oleh Institute of Leadership Development(iLeaD), Universitas Indonesia dengan kerjasama Majlis Pemuda IKRAM dan IKRAM MUSLEH.

Menurut wakil jawatankuasa penganjur, Marwan Abdullah, NSLC adalah program yang pertama kali diadakan di Malaysia bertujuan untuk mendedahkan pelajar dengan nilai kepimpinan di peringkat ASEAN.

“Kami menghimpunkan pelajar dari peringkat menengah atas yang berusia 15 hingga 17 tahun dan dipilih dari seluruh pelusuk Malaysia dan Indonesia”.

“Pelajar yang terlibat dari Malaysia adalah daripada IKRAM MUSLEH yang mempunyai lebih daripada 30 buah sekolah Islam”, tambahnya.

Kira-kira 11 orang pemimpin pelajar yang terpilih daripada sekolah-sekolah menengah rangkaian IKRAM MUSLEH mewakili Malaysia manakala selebihnya dari Indonesia.

Antara aktiviti yang diadakan ialah sesi Outbound bagi tujuan ice-breaking dan untuk membentuk karakter kepemimpinan dalam diri peserta melalui aktiviti dalam kumpulan dan juga sesi Conference yang menampilkan ketokohan dan karisma para peserta melalui pembentangan dan ucapan.

Seorang peserta daripada Sekolah Menengah Islam Hira’, Noor ‘Izzah berkata bahawa NSLC mengajar tentang erti kerjasama dalam kepimpinan yang merupakan sesuatu yang penting dan ini merupakan kali pertama dia melibatkan diri dalam program yang menghimpunkan antara dua negara.

Menurut Qiwamudin, koordinator NSLC daripada iLeaD, pihaknya telah mengumpulkan 43 orang pelajar dari pelbagai daerah berbeza di Indonesia dan fokusnya untuk mengajar bagaimana cara memimpin seterusnya menjadi seorang pemimpin pada masa hadapan.

Semoga para pemimpin pelajar daripada kem ini dapat membawa pulang ilmu dan pengalaman berharga untuk dipraktikkan dan dikongsikan bukan sahaja di sekolah masing-masing tetapi juga untuk seluruh masyarakat umumnya, insya-Allah.

Web IKRAM MUSLEH: http://musleh.edu.my | FB: https://www.fb.com/ikrammusleh.edu/

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hidayah Centre NS adakan “Street Dakwah”

Sekitar 20 aktivis Hidayah Centre Negeri Sembilan dan keluarga beserta penyokong dakwah telah menjalankan aktiviti santai berkongsikan risalah dakwah kepada pengunjung taman di kalangan non-Muslim dan  juga Muslim.

Menurut Pengerusi Hidayah Centre NS, Wahiduddin Mohd Aris, langkah permulaan objektif program tercapai iaitu melatih aktivis Hidayah Centre untuk menghilangkan keraguan berdepan dengan orang awam dan menyebar luaskan risalah Islam kepada seramai mungkin pengunjung taman.

Lebih kurang 100 pengunjung taman telah mendapat sentuhan Hidayah Centre pada pagi tersebut. Selain risalah, air mineral juga diagihkan. Tambah beliau, program ini akan menjadi program bulanan di tempat berlainan, dengan penambaikan melalui latihan dan pengalaman.


Langkah Tangani Masalah Kesihatan Mental Remaja

Penyakit mental pada golongan remaja telah menjadi isu yang semakin hangat dibincangkan oleh segenap lapisan masyarakat saat ini.

Persekutuan Dunia bagi Kesihatan Mental sangat serius dalam mempromosikan isu kesihatan mental dalam kalangan remaja sejak tahun 2018 lagi dengan mengetengahkan tema ‘Golongan Muda dan Kesihatan Mental dalam Perubatan Dunia’.

Tahun ketiga pasca-Covid-19, isu kesihatan mental terus membelenggu masyarakat dengan lonjakkan kes gangguan mental seperti kemurungan, kebimbangan dan masalah mental yang lain.

Dalam mengharungi arus kehidupan yang serba mencabar ini, ditambah pula dengan pengaruh media sosial, telah meningkatkan risiko remaja untuk menghadapi penyakit kesihatan mental dan masalah kemurungan.

Golongan remaja hari ini dilihat sedaya upaya untuk cuba meniru cara hidup yang sering dipertontonkan oleh pempengaruh maya sehingga adakalanya membebankan diri sendiri.

Mereka kini tidak lagi hidup dengan ‘mengukur baju di badan sendiri,’ bahkan lebih kepada cuba menjadi insan lain dalam masyarakat media sosial.

Kementerian Kesihatan Malaysia telah merekodkan bahawa seramai 424,000 remaja dan kanak-kanak di Malaysia disahkan mengalami masalah mental pada tahun 2020.

Manakala UNICEF turut merekodkan bahawa 12.3 peratus remaja pada usia 10 tahun hingga 17 tahun yang mendiami Projek Perumahan Rakyat (PPR) di Lembah Klang mengalami masalah kesihatan mental dan mempunyai kecenderungan untuk membunuh diri.

Golongan remaja merupakan aset negara yang tidak ternilai kerana mereka adalah bakal pemimpin pada masa hadapan. Bak kata peribahasa Melayu, pemuda harapan bangsa, pemudi tiang negara.

Namun, jika golongan remaja ini berterusan dalam keadaan ‘sakit,’ maka bagaimanakah dengan pewarisan pentadbiran negara nanti?

Adakah negara Malaysia bakal ketandusan pemimpin yang sihat dan waras dari segi fizikal dan emosinya? Ataupun, adakah negara kita ini bakal diwariskan kepada golongan yang ‘mental’ dan kurang waras?

Semua pihak harus menggembleng tenaga dan berusaha keras bagi memulihkan kembali tahap kesihatan mental masyarakat terutamanya kepada golongan remaja.

Ujian mental atau ‘mental screening’ perlu dilakukan seawalkan usia 12 tahun bagi mengesan penyakit itu dengan lebih awal.

Orang ramai harus membuang rasa skeptikal pada individu yang melakukan ujian mental. Ia seharusnya dianggap seperti melakukan rutin ujian kesihatan seperti memeriksa tekanan darah dan gula dalam darah.

Keadaan ini amat penting bagi memastikan individu yang melakukan ujian mental tidak berasa terasing dalam kelompok masyarakat umum.

Golongan remaja harus diberikan kesedaran mengenai isu kesihatan mental sejak dari bangku sekolah lagi.

Para guru juga perlu peka dengan keadaan pelajar mereka dan membuat laporan serta mengambil tindakan sewajarnya andai terdapat pelajar yang mempamerkan ciri-ciri individu yang sedang mengalami tanda-tanda penyakit mental.

Seharusnya para guru ini mempamerkan karakter terpuji dan boleh dipercayai agar dapat menjadi tempat berkongsi segala cerita dan masalah para pelajar mereka.

Walau apa pun langkah pencegahan dan penambahbaikan kesihatan mental remaja yang diambil, namun kunci kesihatan mental yang sebenar ada pada situasi keluarga yang bahagia.

Merujuk pada  pembentangan oleh Menteri Kesihatan, Dr Zaliha Mustafa, berdasarkan saringan kepada 336,900 orang di Malaysia, masalah kewangan dan perhubungan adalah antara penyebab masalah kesihatan mental.

Oleh itu, ibu bapa adalah model dan contoh ikutan terbaik untuk anak-anak. Ibu bapa harus sentiasa menjaga hubungan dan mempamerkan emosi yang terbaik agar dapat dicontohi oleh anak-anak.

Peribahasa Melayu, bapak borek, anak rintik jelas membawa maksud bahawa anak-anak pasti akan menyalin kembali segala tingkah laku yang dipertontonkan kepada mereka. Ibu bapa yang sihat mental pasti akan membangunkan kecemerlangan dalam diri anak-anak.

Ternyata, isu kesihatan mental ini tidak harus dipandang remeh oleh semua pihak. Sebagai ahli masyarakat yang terbaik, kita semua harus bertindak secara rasional dan tidak memandang rendah kepada individu yang menunjukkan tanda berpenyakit mental.

Kita harus mengambil langkah yang proaktif bagi memberi bantuan yang sewajarnya agar golongan remaja dapat kembali sihat dan seterusnya menyempurnakan tanggungjawab sebagai warganegara Malaysia yang terbaik.

Nurul Nisha Mohd Shah (UiTM Rembau)
Mohd Radzman Basinon

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pasca-PRN: Semarakkan Perpaduan, Bukan Kebencian

Kali ini negara kita telah melalui proses Pilihan Raya Umum (PRU) dan Pilihan Raya Negeri (PRN) yang panjang, bermula dari PRN Sabah (2020), PRU15 pada 2022, hinggalah PRN enam negeri baru-baru ini.

Proses ini sudah pasti menggunakan tenaga yang banyak dan kerap, serta mengakibatkan kos pengurusan pilihan raya yang amat tinggi kerana kebanyakan PRN diadakan secara berasingan dengan PRU.

Kini semuanya telah selesai dan tiba masanya untuk merapatkan saf membina negeri dan negara yang tanggungjawabnya bukan hanya di bahu kerajaan, bahkan juga di bahu seluruh rakyat Malaysia.

Tanggungjawab ahli-ahli politik yang menang di peringkat DUN dan Parlimen amat besar dan berat, antaranya memberikan khidmat menyantuni rakyat di kawasan, menjadi suara rakyat di sidang dewan, serta memberikan solusi terhadap segala permasalahan di negeri dan negara.

Jika ahli-ahli politik ini sedar dengan peranan penting dan luas yang perlu dimainkan, saya kira mereka akan beri tumpuan utama terhadap pembangunan negara ke arah yang lebih baik.

Justeru, mereka tidak akan ada masa untuk merancang dan berusaha untuk menjatuhkan sesebuah kerajaan. Cukuplah dengan kemelut politik yang berlaku pada 2020.

Untuk membina negeri dan negara ini amat susah, namun untuk meruntuhkannya amat mudah. Panaskan saja isu perkauman, maka perpaduan antara kaum akan runtuh. Sensasikan saja isu Islam terancam, maka keharmonian antara penganut agama akan runtuh.

Negara kita ini sarat dengan pelbagai permasalahan yang membelenggu rakyat. Ini menjadi tanggungjawab kerajaan, ADUN, Ahli Parlimen dan masyarakat sivil untuk bersama-sama memikirkan solusi yang terbaik bagi menyelesaikan setiap permasalahan tersebut.

Negara kita tidak memerlukan isu-isu dan sentimen tidak perlu yang disensasikan untuk tujuan meraih pengaruh politik. Tindakan sedemikian hanya akan melarikan fokus untuk membina  negara dengan lebih baik.

Begitu juga isu-isu kaum, agama dan raja (3R) yang dimainkan ketika PRU dan PRN lalu telah mengheret rakyat ke kancah ketidakharmonian bukan sahaja antara kaum, bahkan sesama kaum yang berlainan ideologi politik.

Pada 15 Ogos lalu, Himpunan Gerakan Islam Malaysia (HGIM) yang disertai Pertubuhan IKRAM Malaysia (IKRAM), Wadah Pencerdasan Umat Malaysia (WADAH), Angkatan Belia Islam Malaysia (ABIM) dan Pertubuhan Himpunan Lepasan Institusi Pendidikan Malaysia (HALUAN) telah mengeluarkan kenyataan menzahirkan kekecewaan dengan situasi ini.

HGIM juga bimbang jika isu 3R tidak dibanteras, ia boleh menggugat perpaduan dan keharmonian masyarakat pelbagai kaum dan agama di negara ini.

Oleh itu, HGIM menyeru semua pihak terutama ahli-ahli politik agar berhenti memainkan sentimen 3R dan usaha menjatuhkan kerajaan persekutuan, sebaliknya memberi fokus untuk memulihkan negeri dan negara dari pelbagai sudut.

Rakyat Malaysia terutamanya umat Islam perlu menghayati dan mengamalkan pendekatan wasatiyyah Islam yang menekankan keseimbangan, keadilan dan kecemerlangan.

Pendekatan ini juga menolak segala bentuk amalan fitnah, mengkafirkan sesama orang Islam, menggunakan kata-kata kesat serta sebarang bentuk ekstremisme dan radikalisme yang merosakkan keharmonian dan mengeruhkan perpaduan rakyat Malaysia.

“Dan demikianlah (sebagaimana Kami telah memimpin kamu ke jalan yang lurus), Kami jadikan kamu (wahai umat Muhammad) satu umat yang pilihan lagi adil (ummatan wasata), supaya kamu layak menjadi orang yang memberi keterangan kepada umat manusia (tentang yang benar dan yang salah)…” (Al-Baqarah: 143)

Dengan mendukung nilai-nilai wasatiyyah Islam menolak ekstremisme dan berganding bahu memperjuangkan keharmonian serta kemajuan negara, Malaysia mampu menjadi negara yang cemerlang lagi berdaya saing.

Nilai-nilai yang indah ini seharusnya diterjemahkan dalam konteks masyarakat dan negara kita dalam bentuk pendekatan terbaik yang mampu memberi solusi kepada pelbagai permasalahan masyarakat, antaranya mendorong kepada keadilan sosial yang tidak meminggirkan mana-mana segmen masyarakat dalam pembangunan walaupun daripada pelbagai bangsa, agama dan latar belakang.

Bagi membina negara yang lebih baik, antara perkara-perkara yang perlu ditangani ialah pembasmian kemiskinan, mewujudkan peluang pekerjaan, menghentikan sentimen kebencian dan mempromosi perpaduan, serta proaktif membanteras jenayah rasuah.

Sempena Sambutan Bulan Kebangsaan pada bulan Ogos dan September ini, ia adalah masa yang tepat untuk kita meredakan kepanasan suhu politik tanah air ini dengan mengukuhkan perpaduan dalam kalangan rakyat Malaysia yang berbilang kaum dan agama.

Dengan kerjasama lebih 30 NGO, Pertubuhan IKRAM Malaysia (IKRAM) tidak ketinggalan untuk menganjurkan pelbagai program menarik sempena sambutan kali ini untuk tahun ketiga bagi menyemarakkan lagi semangat perpaduan dan cintakan negara.

Antara program tersebut ialah penyebaran video pendek perkongsian tentang perpaduan oleh Prof Ulung Datuk Dr Shamsul Amri Baharuddin, mempromosi lagu ‘Selamanya Malaysia’, forum Bicara Bina Negara, program peringkat negeri yang dianjurkan oleh semua IKRAM Negeri dan kemuncaknya Karnival Kita Anak Malaysia (KAMI) pada 16 September ini.

“Kita semua adalah rakyat Malaysia. Inilah ikatan yang menyatukan kita. Hendaklah kita sentiasa ingat bahawa perpaduan adalah kekuatan asas kita sebagai satu bangsa dan sebagai satu negara.” (Tunku Abdul Rahman)

Ayuh bersama kita semarakkan perpaduan dan keharmonian, bukan kebencian dan hamburan cacian.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Iftar Kemanusiaan Perdana: Berbuka puasa sambil menyumbang

“Program yang julung-julung kali diadakan ini menawarkan kepada orang ramai peluang untuk berbuka puasa sambil menyumbang kepada tabung kemanusiaan MyCARE,” kata Dr Mohd Tahir Abd Rahman, Ahli Lembaga Pemegang Amanah MyCARE dalam majlis pelancaran program tersebut semalam.

Program ini akan berlangsung selama 3 minggu dari 1 hingga 27 Ramadhan atau 6 Jun hingga 2 Julai bertempat di The Space Grand Ballroom, Bukit Jelutong, Shah Alam.

Harga untuk satu pakej iftar adalah RM58 untuk dewasa dan RM30 untuk kanak-kanak dengan diskaun 10% untuk tempahan awal atau tempahan atas talian. Sebahagian daripada kos pembelian pakej iftar akan disalurkan ke tabung kemanusiaan MyCARE.

“Selain menawarkan lebih 100 jenis juadah berbuka puasa, para penyumbang yang membeli pakej iftar akan disajikan dengan pelbagai aktiviti dan program iringan untuk membantu meningkatkan kemanisan ibadah di bulan Ramadan sekaligus memberi peluang kepada mereka untuk mengetahui perkembangan saudara-mara seagama di Palestin, Syria, Iraq dan seumpamanya,” jelas beliau.

Antara aktiviti iringan yang ditawarkan dalam program ini adalah iftar bersama selebriti kemanusiaan, tazkirah isu kemanusiaan, solat tarawih berjamaah bersama Imam Palestin dan Syria, qiyamullail, pameran kemanusiaan MyCARE, tayangan video kemanusiaan, lelongan amal dan persembahan kumpulan nasyid Saff One.

Tambah Dr Tahir, MyCARE mensasarkan kutipan sekurang-kurangnya RM100,000 melalui program ini di mana dana yang diperoleh akan disalurkan ke tabung kemanusiaan MyCARE khususnya Tabung Kemanusiaan Aleppo (Syria), Tabung MyIntifada (Palestin) dan Tabung Penajaan Anak Yatim (Palestin dan Syria).

Orang ramai yang berminat untuk membuat tempahan dan menyumbang melalui Iftar Kemanusiaan Perdana ini boleh menghubungi The Space atau layari www.islamicevents.my/khidmah/40.


IKRAM Ucap Takziah Kepada Keluarga Nahas MH370

Pertubuhan IKRAM Malaysia (IKRAM) merakamkan ucapan takziah kepada semua keluarga nahas MH370 setelah mendapat pengesahan rasmi bahawa penemuan serpihan kapal terbang di Reunion Island baru-baru ini adalah dari pesawat tersebut. Marilah kita rakyat Malaysia sama-sama mendoakan agar keluarga mangsa nahas MH370 tabah dan sabar menerima hakikat tragedi pahit yang berlaku pada 8 Mac 2014 yang lalu. Untuk mangsa nahas, kita doakan agar mereka dicucuri rahmat dan keampunan oleh Allah SWT.

IKRAM juga merakamkan penghargaan kepada semua pihak yang terlibat khasnya kepada “Joint Agency Coordination Centre (JACC)” yang telah bertungkus lumus berusaha di dalam misi mencari MH370 tersebut. Semangat kerjasama dan usaha yang tidak mengenal lelah dalam pencarian yang paling sukar dalam sejarah penerbangan negara tersebut seharusnya diberikan penghargaan yang sewajarnya.

IKRAM berharap usaha pencarian baki bangkai kapal terbang MH370 dan mengenalpasti lokasi terhempas serta punca tragedi tersebut dapat dipercepatkan. Moga jawapan sebenar punca tragedi tersebut berjaya diperolehi dalam masa terdekat.

Dalam masa yang sama, IKRAM berharap segala kelemahan dan kekurangan yang berlaku rentetan dari nahas MH370 ini dapat diperbaiki dan ditambah baik dengan kadar segera. Adalah menjadi satu tanggungjawab besar kepada pihak berkuasa khasnya kementerian dan agensi yang berkaitan untuk mengenalpasti sebarang kelemahan dalam menangani tragedi tersebut supaya perkara yang sama tidak berulang dan dapat dielakkan pada masa hadapan.

IKRAM juga berdoa agar negara Malaysia dan rakyatnya terus-menerus dirahmati dan dilindungi oleh Allah dari sebarang nahas dan tragedi lagi selepas ini.  Moga semua pemimpin dan rakyat terus berusaha menjadikan negara ini sebuah negara yang mendapat rahmat dari Yang Maha Pencipta selari dengan anjuran al-Quran yang berbunyi:

“…Sekiranya penduduk negeri-negeri itu  beriman dan bertakwa, pastilah Kami akan melimpahkan kepada mereka barakah dari langit dan bumi…” (al-‘A’raaf: 96)


MH370: Takziah daripada Wanita IKRAM

Pengumuman  Perdana Menteri Malaysia YAB Datuk Seri Najib Tun Razak pada jam 10  malam 24 Mac 2014 yang mengesahkan kehilangan kapal terbang MAS MH370  di  Lautan Hindi disambut dengan perasaan sedih oleh seluruh rakyat  Malaysia. Wanita IKRAM ingin merakamkan ucapan takziah kepada seluruh  ahli keluarga  penumpang dan anak-anak kapal MH370.

Setelah  lebih 17 hari usaha pencarian dilakukan tentunya kaum keluarga  ternanti-nanti berita yang pasti untuk merungkai misteri di sebalik  kehilangan pesawat tersebut. Kami mengharapkan ahli keluarga dan  rakan-rakan penumpang dan anak kapal MH370 akan terus tabah dan cekal  atas ujian besar ini.

Bagi kita yang beragama Islam, marilah kita amalkan apa yang diajar oleh Rasulullah SAW dalam suasana genting seperti ini;

Ummu Salamah berkata, saya mendengar Rasulullah SAW bersabda: “Tidak ada seorang Muslim pun yang ditimpa suatu musibah lalu mengucapkan apa yang diperintahkan oleh Allah:

اِنَّا  لِلَّهِ وَاِنَّا اِلَيْهِ رَاجِعُوْنَ, اَللَّهُمَّ أَجِرْنِي فِي  مُصِيْبَتِي وَاخْلِفْ لِي خَيْرًا مِنْهَا

yang artinya: “Sesungguhnya kita ini milik Allah dan kepada-Nyalah kita kembali,ya  Allah berikanlah kepadaku ganjaran atas musibah ini dan gantikanlah  dengan yang lebih baik darinya,” kecuali Allah akan menggantikannya yang  lebih baik darinya’. Maka ketika Abu Salamah (suamiku) wafat, aku  bergumam, siapa di kalangan kaum Muslimin yang lebih baik dari Abu  Salamah, sebuah keluarga yang pertama kali berhijrah kepada Rasulullah. Tetapi aku lalu mengucapkan do’a tersebut. Allah pun menggantikanku  dengan Rasulullah. (HR Muslim)

Sesungguhnya  setiap sesuatu yang berlaku adalah ketentuan dari Allah yang Maha  Berkuasa dan kita meyakini bahawa pasti ada kebaikan dan hikmah dari  peristiwa ini.

Wanita  IKRAM juga terus berharap dan berdo’a  agar usaha-usaha  mencari bukti  fizikal pesawat MH370 termasuk kotak hitam yang kini diteruskan  oleh pihak berkuasa akan segera membuahkan hasil yang diharapkan. Penemuan ini amat penting demi memberi ketenangan kepada keluarga dan  rakan-rakan yang ditinggalkan.

Doa kita untuk  penumpang dan anak kapal pesawat MH370.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kami telah tiba di Afghanistan – MyCARE

SERI KEMBANGAN – Humanitarian Care Malaysia (MyCARE) buat julung kalinya melancarkan misi kemanusiaannya ke Afghanistan pada Jumaat, 18 Februari lalu dan dijangka akan berada di sana selama dua minggu.

Dua anggota misi yang terlibat, Prof. Madya Dr Mohd Zin Kandar dari MyCARE dan Abdul Hafidz Hashim dari Pertubuhan IKRAM Malaysia (IKRAM) dalam rangka menyalurkan sumbangan Kempen Kemanusiaan Afghanistan serta mengumpul data dan maklumat sahih situasi negara tersebut.

Mereka telah tiba di Islamabad, Pakistan menyantuni pelarian Afghanistan di sana sebelum bertolak ke Kabul pada Ahad. Kehadiran mereka di Islamabad disambut oleh Timbalan Ketua Perwakilan, Suruhanjaya Tinggi Malaysia di Pakistan, Deddy Faisal Ahmad Saleh.

Semasa ke Peshawar Mor, pinggir bandar Islamabad, anggota misi berkesempatan menyantuni dan menghulurkan sedikit bantuan kepada pelarian-pelarian di sekitarnya.

Mereka turut membeli 200 keping roti untuk diagihkan kepada pelarian Afghanistan di sini, dibantu oleh dua pelajar universiti di Pakistan yang berasal dari Afghanistan.

“Sekitar pukul 6 petang (setiap hari), mereka (pelarian) akan berkumpul, yang mana kedai-kedai makan dan restoran akan memberikan makanan percuma seperti roti dan sebagainya,” jelas Dr Mohd Zin yang kagum dengan keihsanan peniaga Pakistan yang membantu pelarian Afghanistan.

Pada Isnin di Kabul, anggota misi turut bersama dalam kunjungan delegasi Misi Kemanusiaan Malaysia ke Kementerian Pelajaran serta Kementerian Pengajian Tinggi Afghanistan.

Delegasi kunjungan diketuai Pengerusi Global Peace Mission Malaysia (GPM), Datuk Ahmad Azam Ab Rahman merangkap Penasihat Khas mengenai Afghanistan, Kementerian Luar dan Pesuruhjaya Suruhanjaya Bebas Tetap Hak Asasi Manusia (IPHRC) Pertubuhan Kerjasama Islam (OIC).

Kunjungan yang disertai GPM, IKRAM, MyCARE dan beberapa badan NGO dari Malaysia ini bertujuan mendapatkan gambaran sebenar mengenai visi dan perancangan serta kekangan dan kesukaran yang sedang dihadapi oleh institut pengajian tinggi (IPT) di Afghanistan.

Dr Mohd Zin yang juga Pengarah Pusat Kelestarian dan Kesejahteraan USIM turut menyampaikan hasrat dan kesediaan beberapa pusat pengajian dan kumpulan akademia di Malaysia untuk menjalinkan kerjasama dan kolaborasi dalam pendidikan, penyelidikan dan pembangunan kapasiti di universiti.

Dilaporkan bahawa negara jiran, Pakistan telah menerima lebih 1.4 juta pelarian Afghanistan sejak lebih 30 tahun lalu hingga kini.

Penjajahan dan peperangan selama puluhan tahun di Afghanistan menyebabkan terdapat 2.7 juta rakyatnya menjadi pelarian dalam negeri (Internally Displaced People), ditambah pula dengan sistem dan infrastruktur negara yang telah hancur sejak penaklukan Soviet Union pada 1979.

UN World Food Programme (WFP) telah memberi amaran pada Oktober tahun lalu bahawa situasi di Afghanistan boleh menjadi ‘krisis kemanusiaan terburuk di dunia’ kerana hampir 23 juta orang akan kekurangan bekalan makanan.

Apa yang merisaukan adalah keadaan para pelarian yang tinggal di khemah-khemah yang terpaksa menghadapi musim sejuk yang boleh mencecah suhu -20 darjah Celsius.

Sehubungan itu, MyCARE menganjurkan Kempen Kemanusiaan Afghanistan bagi membantu membina kembali negara itu melalui sektor kesihatan, makanan, pendidikan dan sebagainya.

Sumbangan boleh disalurkan melalui pautan http://mycare.qrd.by/ikram4afghan atau akaun Humanitarian Care Malaysia Berhad (CIMB Islamic 8602 13 5592) dengan rujukan ‘Afghanistan’.

Sila hantarkan maklumat sumbangan ke e-mel campaign@mycare.org.my atau mesej Whatsapp ke wasap.my/60189089282.

Info lanjut berkenaan misi kemanusiaan di Afghanistan, sila layari laman Facebook rasmi MyCARE: https://www.facebook.com/mycarehq.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasuah Busters: Jom perangi rasuah!

Tahukah kita, menurut kajian Transparency International, dua pertiga negara di dunia mengalami kegagalan dalam usaha pencegahan rasuah? Manakala empat negara G7 iaitu pertubuhan ekonomi antara tujuh negara maju mencatatkan penurunan dalam indeks rasuah tersebut.

Laporan itu turut menyatakan bahawa lebih daripada dua pertiga dunia termasuk banyak negara maju telah mengalami kemunculan tanda-tanda penurunan dalam usaha membenteras rasuah ini.

Transparency International mengeluarkan laporan tahunannya, Indeks Persepsi Rasuah (CPI) untuk tahun 2019 yang merangkumi 180 negara di seluruh dunia yang menunjukkan keunggulan Denmark dan New Zealand sebagai negara yang paling telus dan paling sedikit dalam penyebaran rasuah.

Selain itu, Indeks global membabitkan kajian terhadap 180 negara di seluruh dunia itu menyaksikan Malaysia melonjak ke tangga ke-51, pada tahun 2019, berbanding berada di kedudukan ke-61 pada 2018, selain mencatatkan peningkatan skor sebanyak enam mata kepada 53, berbanding 47.

Skor Indeks CPI ditentukan mengikut 13 tinjauan dan penilaian daripada pakar bersandarkan tahap persepsi rasuah dalam sektor awam negara, mengikut skala antara sifar yang dianggap paling rasuah dan paling bersih, 100.

Kedudukan pertama dalam CPI 2019 diraih dua negara yang masing-masing mencatatkan skor 87 iaitu New Zealand dan Denmark, disusuli Finland (86), manakala tempat ketiga dikongsi Singapura, Sweden serta Switzerland.

Negara yang dibelenggu pertelagahan, peperangan dan konflik iaitu Somalia, Sudan Selatan, Syria, Yaman serta Venezuela pula berada di kedudukan lima terbawah dalam CPI 2019.

Analisis hasil kajian menunjukkan bahawa kepentingan tertentu negara mempengaruhi pemilihan dan pembiayaan parti politik paling tidak mampu diperangi.

Presiden Transparency International, Delia Ferreira Rubio mengatakan bahawa kekecewaan terhadap rasuah kerajaan dan kurangnya kepercayaan terhadap pemerintahan tersebut menunjukkan perlunya integriti dan kompentensi politik diberikan penekanan.

Di Malaysia, kerajaan seharusnya memandang isu ini sebagai perkara yang utama dan perlu diperjuangkan tidak kira masa, memetik kata Pengerusi Lembaga Pengarah Kumpulan Karangkraf, Dato’ Hussamuddin Yaacu, pada 16 Januari lalu.

“Satu gerakan massa perlu dilakukan bagi membanteras rasuah dan penyelewengan di negara ini.”

Amalan rasuah yang berlaku di Malaysia semakin parah dan menjadi sebahagian ekosistem di negara ini. Untuk itu, peperangan menentang jenayah yang tidak bermoral ini perlu dimulakan dari bawah.

Apa yang menariknya, sebagaimana yang dilaporkan media beliau;

“Sinar Harian akan all out dalam membantu Suruhanjaya Pencegahan Rasuah Malaysia (SPRM) secara sukarela untuk membanteras rasuah dan salah guna kuasa di Malaysia yang sudah agak kritikal dan menjadi wabak.”

“Oleh itu, Sinar Harian akan menubuhkan satu pasukan khas iaitu ‘Sinar Rasuah Busters’ mulai hari ini (16 Januari 2021). Ia satu pasukan khusus untuk mengendalikan kes-kes rasuah.”

Kempen yang dilaksanakan Sinar Harian itu adalah sesuatu yang sangat baik dan harus diberikan sokongan dalam kalangan masyarakat. Dengan adanya kempen dan #HerdikanSosial masyarakat dari bawah, akan lebih memberikan kesan daripada terus menantikan pihak atasan untuk melaksanakannya.

Realitinya, rasuah bukanlah khusus untuk masyarakat atau negara tertentu, bahkan ia fenomena global yang diadukan oleh semua negara kerana impak bahayanya terhadap keselamatan sosial, pertumbuhan ekonomi, prestasi kewangan dan pentadbiran.

Oleh itu, fenomena ini perlu mendapat perhatian daripada semua lapisan masyarakat dan negara, serta seruan untuk mengecamnya perlu dilakukan secara konsisten agar permasalahan itu tidak terus merebak dan membarah di negara ini.

Kata rasuah bermaksud penyalahgunaan iaitu penyalahgunaan kedudukan atau kuasa untuk memperoleh atau memberi kelebihan untuk mencapai keuntungan, kekuatan atau pengaruh material dengan memangsakan orang lain.

Rasuah kewangan dan pentadbiran adalah konsep luas yang tidak dapat dimasukkan dalam definisi yang melarang dan inklusif. Oleh itu, rasuah dilihat melalui konsep luas iaitu ketidakseimbangan dalam etika profesion pekerjaan serta nilai dan kepercayaan yang dipercayai oleh seseorang.

Transparency International mengistilahkannya sebagai penyalahgunaan kuasa awam untuk mencapai keuntungan peribadi, dan Dana Kewangan Antarabangsa (IMF) pula mendifinisikan sebagai hubungan ‘tangan panjang’ yang dipersetujui yang bertujuan untuk mendapatkan faedah daripada tingkah laku untuk seseorang atau kumpulan yang berkaitan antara individu.

Rasuah kewangan dan pentadbiran juga bermaksud adanya ketidakseimbangan dalam prestasi sebagai akibat daripada kesalahan dan kealpaan, mengikuti keinginan dan menyimpang dari jalan yang lurus. Menurut Bahar dalam penulisannya Rasuah Pentadbiran dan Kewangan, rasuah adalah penyalahgunaan kuasa awam untuk keuntungan peribadi.

Menurut laporan pertama Jawatankuasa Ketelusan dan Integriti untuk tahun 2020, rasuah kewangan dan pentadbiran telah didefinisikan sebagai penyalahgunaan kuasa yang berkaitan kedudukan tertentu dengan tujuan untuk mencapai kepentingan peribadi dengan mengorbankan kepentingan umum, termasuk mengeluarkan keputusan untuk mencapai kepentingan peribadi, keuntungan serta tingkah laku menyimpang birokrasi yang bertujuan untuk mencapai faedah peribadi dengan cara tidak sah dan menyalahi undang-undang.

Di mana nilai Integriti dan kompetensi?

Isu rasuah termasuk rasuah kewangan dan pentadbiran, bukan masalah angka atau persamaan yang dapat dihitung dengan jumlah sehingga seseorang dapat menghuraikannya dan memberikan hasilnya secara matematik semata-mata. Sebaliknya, ia adalah faktor kepada orang yang sama dalam menentangnya iaitu dalam persekitaran kita, rumah, kejiranan dan masyarakat.

Isu kepatuhan kepada undang-undang dalam pencegah rasuah dan menghukum mereka yang melakukannya dengan hukuman yang berat perlu dikuatkuasakan. Ini dianggap faktor penting bagi ramai orang agar tidak terjebak dengan koridor gelap ini dengan sering memberikan amaran tegas.

Fenomena rasuah kewangan dan pentadbiran adalah fenomena yang sering wujud dalam masyarakat secara umum tetapi ia berbeza-beza mengikut tahap keberkesanan dan penyebaran kesedaran moral, undang-undang dan pentadbiran di negara ini.

Tidak dinafikan bahawa keuntungan material dan moral yang dituai inilah yang mendorongnya untuk melakukan tindakan tersebut yang mungkin mengambil satu atau lebih manifestasi berikut:

Ini bermaksud bahawa seseorang memperoleh manfaat yang sebahagian besarnya bersifat kewangan untuk melepaskan atau melaksanakan tindakan selain perundangan atau prinsip profesion.

Ia bermaksud menyampaikan apa yang diinginkan oleh organisasi (pihak, wilayah atau keluarga yang berpengaruh) melalui pengaruh mereka.

Sebarang keutamaan yang tidak sah untuk satu pihak daripada pihak yang lain seperti dalam pemberian kontrak dan penawaran, kontrak sewa dan pelaburan.

Segala gangguan oleh seseorang dengan kedudukan (organisasi fungsian atau politik) yang memihak kepada seseorang yang tidak layak dilantik, dikontrak atau diduduki.

Untuk tujuan mendapatkan wang daripada orang, memanfaatkan kedudukan pekerjaannya dengan alasan undang-undang atau pentadbiran, atau menyembunyikan arahan yang dapat dilaksanakan kepada orang-orang yang bersangkutan seperti yang berlaku di jabatan cukai, penempaan sijil akademik atau penempaan wang.

6. Embezzlement (kerosakan) menerima wang awam

Pasaran gelap, penyeludupan menggunakan kuasa yang diberikan kepada seseorang tersebut, penipuan atau eksploitasi kedudukan pekerjaan untuk menyeludup dana negara secara senyap tanpa hak, atau menyebarkan barang melalui pasaran gelap atau menyeludup kekayaan minyak, kartel daging dan lain-lain.

7. Rasuah undang-undang dan peraturan yang berkaitan dengan sistem keadilan, hak harta benda, kemudahan perbankan, kredit dan juga pembiayaan luar.

8. Rasuah dalam persekitaran masyarakat/ pencemaran dan asap kilang.

9. Kelambatan dalam menyelesaikan transaksi, terutama yang penting dan mendesak seperti persaraan, kewarganegaraan, pasport dan dokumen yang mengesahkan kesahihan pengeluaran sijil atau buku rasmi.

Kaedah menangani segala rasuah seperti, rasuah politik, rasuah kewangan dan rasuah pentadbiran ini adalah dengan mengaitkannya dengan hal integriti, kompetensi dan ketelusan yang merupakan jaminan sebenar bagi proses pembinaan sesebuah negara.

Warganegara, organisasi masyarakat sivil dan pihak berkuasa dapat melihat fakta-fakta berkaitan dengan masalah pentadbiran dan kewangan sehingga pegawai yang menguruskan itu dapat dipertanggungjawabkan dan sekiranya berlaku kegagalan dalam usaha terbabit, tentunya akan menyebabkan bahaya kepada ekonomi negara.

Fenomena rasuah adalah satu bentuk fenomena global yang sangat meluas dan mendalam yang mengambil dimensi luas  yang mana faktor yang berbeza sukar dibezakan di antara mereka dan tahap kepelbagaiannya berbeza dari satu masyarakat ke masyarakat yang lain.

Tentunya kesan buruk dan akibat negatif berleluasanya fenomena tercela ini mempengaruhi semua elemen kehidupan bagi rakyat sehingga membuang wang, kekayaan, masa, tenaga dan menghalang pelaksanaan tanggungjawab dan penyelesaian pekerjaan dan perkhidmatan, sehingga membentuk sistem sabotaj dan korupsi yang menyebabkan kelewatan lebih lanjut dalam proses pembangunan dan kemajuan.

Tidak hanya di peringkat pentadbiran dan kewangan sahaja, ia juga melibatkan bidang politik, ekonomi, sosial dan budaya iaitu berkenaan dengan komprehensif pembangunan yang menyentuh jabatan perkhidmatan awam yang mempunyai hubungan langsung.

Oleh yang demikian, ianya memerlukan penubuhan sistem pemantauan yang strategik dan berkesan serta bebas yang tugasnya adalah untuk melaporkan dan membenteras sesuatu perbuatan rasuah yang dilakukan oleh menteri, ahli politik, pekerja perkhidmatan awam, institusi hinggalah kepada masyarakat.

Memang ia bukan sesuatu yang mudah, namun ia sewajarnya terus diperjuangkan agar jenayah berat ini dapat ditumpaskan dan tidak lagi berleluasa di negara kita ini. Ayuh kita semua bersama dalam kempen ‘Rasuah Busters’ Sinar Harian ini.

Sedarlah kita semua bahawa amalan rasuah memberi kesan yang sangat buruk, bukan sahaja kepada individu bahkan juga terhadap masyarakat dan negara. Antara kesan buruk kepada individu ialah seperti kejatuhan moral atau maruah, kehilangan pekerjaan, hilang kepercayaan masyarakat dan sebagainya.

Manakala antara kesan buruk rasuah terhadap masyarakat dan negara ialah ketidakadilan disebabkan dinafikan hak-hak orang tertentu, melindungi dan menggalakkan jenayah, menjejaskan kecekapan dan integriti pentadbiran, menjejaskan sosial serta kestabilan politik dan keselamatan, menurunkan mutu dan kualiti kerja dan sebagainya.

Perlu juga kita ketahui, antara punca berlakunya rasuah adalah disebabkan kurangnya keimanan dan ketakwaan. Seseorang itu mengetahui bahawa rasuah dilarang oleh agama dan undang-undang, tetapi ia dilakukan juga kerana matanya dikaburi oleh harta duniawi, imbuhan dan ganjaran yang banyak, begitu juga kerana tekanan hidup seperti terlalu banyak hutang dan masalah-masalah lain.

Faktor kelemahan dalam kepimpinan dan pengurusan sesebuah organisasi juga boleh memberi ruang dan kesempatan kepada pemberi dan penerima rasuah untuk melakukan jenayah. Ketahuilah, mereka yang melakukan rasuah didorong oleh sifat tamak untuk hidup mewah, menjana pendapatan lebih dan ingin hidup senang dan mudah.

Ayuhlah, kita kembali kepada apa yang diperintah dan dilarang oleh Allah Subhanahuwataala dan Rasul-Nya. Sebagai rakyat, teruskanlah #herdikansosial bagi membanteras segala rasuah dan ketidakadilan yang berlaku agar negara lebih makmur dan sejahtera.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ketegasan Imam Abu Hanifah terhadap pemerintah zalim

“Jika diukur berat pengetahuan yang dimiliki oleh imam Abu Hanifah dengan pengetahuan manusia yang hidup bersamanya, nescaya ilmunya memiliki kadar timbangan yang lebih berbanding mereka.”

Beginilah ketokohan imam Abu Hanifah dalam bidang kelimuan dan telah diiktiraf oleh ramai ulama. Nama penuh Abu Hanifah ialah Muhammad Nu’man bin Tsabit bin Zuta dan berasal dari keturunan Parsi.

Imam Abu Hanifah ini dikurniakan umur yang panjang sehingga beliau sempat merasakan berada dalam pemerintahan Umaiyah dan Abbasiyah. Terlalu banyak konflik yang berlaku antara beliau dan pemerintah pada zamannya sehinggakan Imam Abu Hanifah terpaksa melawan mereka atas kezaliman yang telah dilakukan.

Ketika akhir pemerintahan Umaiyah, telah berlaku banyak masalah dan kezaliman ketika itu. Ketika itu juga berlaku pertembungan politik antara Alawiyyin (keturunan Ali) dan Umaiyah. Oleh kerana kerajaan Umaiyah ketika itu banyak melakukan kezaliman, maka banyak pendapat Imam Abu Hanifah tidak menyebelahi pemerintah Umaiyah.

Oleh kerana itu, Imam Abu Hanifah sentiasa diperhatikan pemerintah untuk melihat tindak-tanduk beliau. Pemerintah Umaiyah Ketika itu juga pernah cuba untuk merasuah beliau dengan memberikan jawatan yang tinggi, tetapi atas integriti yang tinggi beliau menolah mentah-mentah pelawaan tersebut dan beliau diugut untuk dipenjara dan diseksa.

Imam Abu Hanifah diseksa dengan sangat teruk dalam penjara sehingga beliau menjadi lemah longlai dan akhirnya berjaya melarikan diri dengan bantuan sahabatnya dan menetap di Mekah.

Selepas berakhir zaman Umaiyah memerintah, Imam Abu Hanifah merasakan pada awalnya kerajaan ini memerintah dengan baik. Apabila pemimpin telah bersilih ganti, telah berlaku juga kezaliman dan penindasan dalam kerajaan ini.

Imam Abu Hanifah menentang kerajaan Abbasiyah ini melalui kritikan dan kadang-kadang disebut ketika beliau sedang mengajar. Kerajaan Ketika itu sentiasa mengawasi dan menunggu masa yang sesuai untuk menghukum beliau.

Beliau telah ditawarkan dengan jawatan tinggi yang pelbagai, namun beliau tetap menolak perkara tersebut. Ini akhirnya menyebabkan beliau telah ditangkap dan diseksa. Ada juga yang mengatakan beliau hanya ditangkap tanpa diseksa.

Semakin hari kesihatan Imam Abu Hanifah semakin memburuk dan petugas penjara risau jika setelah beliau keluar penjara, beliau akan menceritakan layanan buruk terhadap beliau. Maka disebabkan itu, beliau telah diberi racun yang sangat kuat sehingga mampu membunuh beliau.

Imam Abu Hanifah dikeluarkan selepas beliau dalam keadaan yang sangat tenat kerana racun dan beliau tidak akan mampu bercerita tentang apa yang dilalui dalam penjara. Akhirnya beliau meninggal dunia pada bulan Rejab ketika berumur 68 tahun, ada juga yang mengatakan 70 tahun.

Beginilah Imam Abu Hanifah yang melawan pemerintah yang zalim pada zamannya sehingga beliau mati kerana ingin berkata benar kepada pemerintah. Beliau sering menolak untuk bersekongkol dengan pemerintah kerana beliau percaya lambat-laun beliau pasti akan digunakan oleh pemerintah untuk menghalalkan perbuatan mereka.

Perkara ini wajib ada dalam setiap jiwa para agamawan khususnya dan seluruh rakyat amnya kerana jika tidak, pasti mereka akan digunakan untuk menghalalkan perbuatan pemerintah.

Rujukan:
10 tokoh cedekiawan Pendidikan islam
http://eprints.walisongo.ac.id/id/eprint/6791/4/BAB%20III.pdf
https://www.academia.edu/4904149/RINGKASAN_RIWAYAT_HIDUP_4_IMAM_PENGASAS_MAZHAB
http://repository.uin-suska.ac.id/7227/3/BAB%20II.pdf


Medan krisis keimanan dalam Israk Mikraj

Israk Mikraj merujuk kepada suatu peristiwa terpenting dan bersejarah bagi umat Islam. Ia merupakan kisah penuh bersejarah yang telah mengheret umat manusia menguji kekuatan keimanan dengan mempercayai peristiwa agung ini.

Peristiwa Israk Mikraj ini secara tidak langsung telah menjadi medan krisis keimanan dengan mempercayai perjalanan baginda Nabi dari Masjidil Haram menuju ke Masjid al-Aqsa dengan hanya satu malam yang singkat, kemudian Nabi diangkat menuju ke langit untuk bertemu Allah.

Israk membawa makna perjalanan Nabi SAW di bumi dalam masa yang sangat singkat iaitu hanya memakan masa sebahagian daripada satu malam, perjalanan Nabi bermula dari Masjidil Haram di Mekah menuju ke Masjid al-Aqsa di bumi Palestin.

Manakala Mikraj pula membawa maksud perjalanan baginda Nabi SAW dari alam dunia ke langit yang juga disebutkan sebagai ‘Sidratul Muntaha’, kemudian kembali semula ke Masjidil Haram.

Peristiwa agung ini telah dirakamkan oleh Allah Azzawajalla dalam al-Quran, menerusi Surah al-Israa’ ayat 1 yang bermaksud:

“Maha suci (Allah) yang telah memperjalankan hamba-Nya (Muhammad) pada suatu malam dari Masjidil Haram ke Masjid al-Aqsa yang telah Kami berkati sekelilingnya agar Kami memperlihatkan kepadanya sebahagian tanda-tanda (kebesaran) Kami, sesungguhnya Dia Maha Mendengar lagi Maha Melihat.”

Dari sudut penetapan tarikh peristiwa ini, para sarjana berbeza pandangan dalam menentukan tarikh bila terjadinya peristiwa ini. Menurut Imam an-Nawawi dan juga Imam Qurtubi, peristiwa ini telah berlaku setelah lima tahun baginda Nabi diangkat menjadi Rasul.

Ada juga yang menyebut peristiwa ini berlaku pada tahun di mana Allah mengangkat baginda sebagai Nabi. Pendapat ini dipilih oleh Imam al-Tabari.

Juga terdapat pandangan yang masyhur dalam kalangan kita di Malaysia, ada yang menyebut peristiwa ini berlaku pada 27 Rejab pada tahun ke-10 dari kenabian.

Walau apa pun, penentuan tarikh bukanlah perkara yang besar. Lebih daripada itu ialah hikmah sebalik peristiwa agung ini.

Peristiwa Israk Mikraj ini telah terjadi kepada baginda Nabi Muhammad SAW secara sedar dan bukan berlaku melalui mimpi. Perkara ini turut ditegaskan oleh Imam Ibnu al-Qayyim dalam kitab sirahnya Zad al-Ma’ad, kata beliau:

“Ketika Rasulullah SAW kembali kepada kaumnya pada pagi hari, baginda memberitahu kepada mereka tanda-tanda kebesaran Allah yang Allah perlihatkan kepadanya. Ternyata segala pendustaan, penganiayaan dan kebengisan mereka terhadap baginda semakin keras. Mereka meminta baginda untuk menerangkan ciri-ciri Baitulmaqdis kepada mereka. Maka Allah menampakkan Baitulmaqdis dengan sangat jelas pada benak Rasulullah seolah-olah baginda melihatnya dengan mata kepalanya sendiri. Rasulullah SAW memberitahu ciri-ciri Baitulmaqdis kepada mereka sehingga mereka tidak dapat membantahnya sedikit pun.  Memang faktanya sama dengan apa yang baginda katakan.”

Peristiwa agung ini telah menceritakan kepada kita bagaimana perjalanan Nabi SAW ditemani oleh Jibril AS bertemu Allah SWT menerima wahyu dengan mewajibkan solat yang pada asalnya Allah memerintahkan sebanyak 50 waktu sehari semalam.

Dan akhirnya Nabi naik turun bertemu Allah untuk diminta pengurangan sehinggalah menjadi lima waktu sahaja. Kisah perjalanan ini ada direkodkan dalam beberapa hadis yang panjang lebar riwayat Imam Bukhari dan Muslim.

Dalam peristiwa Israk Mikraj juga terdapat beberapa dakwaan amalan dan cerita palsu atau tidak benar yang seringkali berkumandang apabila tibanya tarikh Israk dan Mikraj.

Antaranya dakwaan yang mengatakan digalakkan berpuasa sunat pada 27 Rejab kerana pada tarikh tersebut berlakunya peristiwa tersebut.

Walhal, kita semua tahu bahawa para sarjana berbeza pendapat dalam menentukan tarikh peristiwa ini. Malah tidak ada sebarang petunjuk dari Al quran mahupun hadis berkaitan galakkan berpuasa sunat sempena Israk Mikraj.

Juga terdapat beberapa kisah palsu seperti Nabi melihat dunia seperti dalam keadaan wanita yang telah tua, kisah sekumpulan orang yang sedang memecahkan kepala mereka, dan banyak lagi kisah palsu dan tidak benar disabitkan daripada peristiwa Israk Mikraj.

Hikmah terbesar yang boleh kita pelajari dalam peristiwa agung ini antaranya ialah setiap kesedihan dunia, Allah jualah tempat kita mengadu.

Hal ini kerana sebelum terjadinya Israk Mikraj ini, baginda Nabi mengalami kesedihan yang mendalam dengan beberapa peristiwa sedih seperti kehilangan isteri tercinta Nabi, Khadijah dan bapa saudaranya Abu Talib.

Bahkan Nabi juga pada tahun yang sama, telah dicemuh dengan hebatnya dalam usaha dakwah baginda di Thaif.

Ini memberi pengajaran kepada kita bahawa biarpun ramai orang yang ingin menghalang dakwah kita, merintih dan mengadulah pada Allah yang tidak pernah pekak daripada mendengar dan tidak pernah buta daripada melihat.

Selain itu, hikmah terbesar yang boleh kita pelajari ialah kepentingan ibadah solat fardu. Kewajipan solat melebihi kewajipan ibadah yang lain.

Hal ini kerana perintah solat diterima oleh Nabi SAW secara langsung daripada Allah sewaktu Nabi bertemu Allah pada malam Mikraj tanpa perantaraan. Ini membuktikan keistimewaan ibadah solat amatlah istimewa dan bermakna untuk kita sebagai hamba-Nya mentaati.

Peristiwa agung ini juga telah mengajar kita tentang kepentingan memberi salam dan sentiasa berdoa kebaikan. Hal ini kita boleh lihat dalam hadis yang menceritakan tentang perjalanan Nabi menuju ke langit, baginda Nabi tidak pernah terlepas memberi salam kepada para Rasul dan Nabi yang telah baginda temui.

Sebagai Muslim, Israk Mikraj adalah sebuah peristiwa ajaib tetapi sahih yang akan menguji keimanan kita, sama ada kita mahu yakin dan percaya dengan peristiwa ini ataupun sebaliknya kita mahu menolak dan tidak mempercayainya.

Juga sebagai Muslim, kita wajib memastikan kesahihan sesuatu penceritaan agar tidak menyebarkan cerita dan amalan palsu yang tidak ada asas dalam agama. Semoga Allah merahmati dan mengampuni kita semua.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…